Falsafah Politik Konservatif

Kalau ada orang tanya apa pendirian politik saya, saya akan jawab “konservatisme”.

Orang yang tak faham akan ingat “Konservatif? Republican? Patutlah pro-Trump pro-Amerika pro-kapitalis rasis fasis anti-feminis!”

Konservatisme yang saya maksudkan lebih luas daripada parti konservatif di US atau di UK. Konservatisme yang saya maksudkan adalah satu falsafah politik yang berkait rapat dengan Edmund Burke, seorang pemikir berbangsa British pada abad ke-18.

Istilah “conservative” berasal dari perkataan “conservation” (pemuliharaan). Apa yang Burke mahu memulihara?

Al-kisahnya, hari ini, 228 tahun yang lalu (14 Julai 1789), berlaku peristiwa Revolusi Perancis (French Revolution). Penduduk Paris bangkit menentang kerajaan monarki Louis XVI yang dianggap korup dan zalim.

Kuasa mutlak raja dihadkan menjadi raja berperlembagaan (constitutional monarchy). Para revolusioner turut memperkenalkan Deklarasi Hak Manusia dan Warganegara (Declaration of the Rights of Man and Citizen) yang mengisytiharkan bahawa semua rakyat mempunyai hak yang sama rata dan kedaulatan terletak pada rakyat.

Apabila berita revolusi sampai di Britain, ramai orang Britain turut sorak atas pencapaian Perancis dan mendesak agar revolusi serupa dilancarkan di Britain, terutamanya Parti Whig yang memperjuangkan idea liberalisme.

Tapi ada seorang ahli parti Whig bernama Edmund Burke kurang terangsang dengan kejadian di Perancis. Burke menentang Revolusi Perancis. Ramai hairan dengan pendirian Burke kerana selama ini beliau seorang yang lantang mengkritik monarki dan memperjuangkan kebebasan, hak rakyat dan kedaulatan undang-undang.

Setahun selepas Revolusi Perancis, Burke menerbitkan sebuah makalah berjudul “Reflections on the Revolution in France” pada November 1790 untuk menyatakan sebab-sebab beliau menentang idea revolusi.

Burke mengkritik Revolusi Perancis kerana revolusi tersebut memperjuangkan idea-idea yang abstrak dan samar-samar. Bagi Burke, idea-idea seperti hak semula jadi manusia (natural rights of man) dan kedaulatan rakyat (popular sovereignty) yang diperjuangkan oleh para revolusioner sekadar perkataan-perkataan “fancy” ciptaan intelektual mutakhir seperti Voltaire dan Rousseau.

Idea-idea ini bahaya kerana ia tidak mempunyai maksud jelas dan boleh dimanipulasi oleh sesiapa sahaja. Berbeza dengan idea-idea kebebasan dan hak dalam konteks Britain (yang diperjuangkan oleh Burke) yang terkandung dalam kontrak-kontrak sosial Britain yang hakiki seperti Magna Carta (tahun 1215) dan Bill of Rights (tahun 1689).

Seterusnya, Burke kurang senang dengan sikap para revolusioner yang menyerang institusi tradisional seperti kedudukan raja dan agamawan. Bagi Burke, institusi-institusi tradisional ini tidak wujud tanpa sebab. Ia mengandungi kebijaksanaan dari berkurun-kurun (wisdom of the ages).

Raja, misalnya, merupakan simbol perpaduan yang boleh menegah cita-cita pelbagai puak yang mahu mendominasi masyarakat. Kalau dibuang begitu sahaja, siapa yang patut mengisi kekosongannya?

Burke juga kurang senang dengan sikap para revolusioner yang idealistik. Disebabkan idealis terlalu mementingkan idea (tidak pragmatik), mereka cenderung kepada tindakan ekstrim dan radikal. Maka pertumpahan darah tidak dapat dihindari jika majoriti masyarakat belum bersedia menerima idea-idea para revolusioner ini.

Burke membuat ramalan bahawa Revolusi Perancis bakal hilang kawalan dan menjadi sebuah kengerian. Rakan separti anggap Burke sudah gila. Burke digelar jumud dan kolot. Ada yang tuduh Burke makan dedak. Burke dijadikan bahan lawak kerana berfikir melawan arus.

Tapi apa yang berlaku pada tahun-tahun seterusnya membuktikan kebenaran kata-kata Burke.

Pada tahun 1791, kerajaan revolusioner gagal menangani krisis dalaman dan luar yang melanda Perancis. Ekonomi dalam bahaya. Perbalahan tercetus antara puak Feuillant (monarkis yang sederhana) dan Kelab Girondis dan Kelab Jacobin (puak radikal). Puak radikal berjaya menghasut rakyat membenci raja dan monarkis. Monarkis hilang kuasa dan dibuang negeri.

Raja Louis XVI dipancung. Raja Berperlembagaan diganti dengan republik. Kini puak radikal pula berbalah sesama sendiri. Tak lama kemudian pemimpin Jacobin, Maximilien Robespierre berjaya melucutkan kuasa semua pemimpin Girondis. Girondis ditangkap dan dipancung di bawah guillotine.

Tidak terhenti di situ, Robespierre mengeluarkan perintah bahawa sesiapa yang disyaki mengkhianati revolusi adalah musuh revolusi. Mereka akan ditangkap dan dibunuh tanpa bicara. Dari September 1793 hingga Julai 1794, 15,000 hingga 40,000 ribuan manusia dipancung. Setiap hari ratusan hingga ribuan kepala gugur dari guillotine di dataran Plaza De La Concorde. Paris menjadi neraka dunia.

Robespierre yang semakin “paranoid” dan “insecure” turut mencantas rakan seperjuangan dalam Kelab Jacobin seperti Georges Danton dan Camille Desmoulins. Semua orang hidup dalam ketakutan, tiada yang rasa selamat, entah bila akan jadi korban seterusnya. “Reign of Terror” ini hanya berakhir selepas Robespierre ditangkap dan dipancung pada 28 Julai 1794.

Selain Burke, tiada siapa yang dapat jangka Revolusi Perancis akan jadi sebegini rupa.

Sejarahwan masih hairan bagaimana sebuah revolusi yang memperjuangkan idea-idea mulia “Liberté égalité fraternité” (kebebasan, kesamarataan, persaudaraan) boleh berubah jadi pesta pembunuhan, dan bagaimana revolusioner idealistik dan berintegriti seperti Robespierre, seorang yang digelar “The Incorruptible” menjadi seorang diktator yang dahagakan darah manusia.

Puncanya ialah perubahan radikal yang memansuhkan segala peraturan dan institusi tradisional yang menjadi ikatan masyarakat Perancis selama ini. Kegagalan kerajaan revolusioner untuk membentuk tata-masyarakat yang se-berkesan kerajaan tradisional telah membuka pintu fitnah. Yang miskin mahu membalas dendam terhadap yang kaya, atas nama hak saksama. Yang pernah ditindas mahu jadi penindas. Kotak Pandora dibuka.

Kalau setakat Revolusi Perancis tidak cukup menyakinkan, sejarah 200 tahun selepas Revolusi Perancis menunjukkan kejadian yang sama berulangan di Rusia (selepas Revolusi Rusia 1917), di China (semasa Revolusi Budaya 1960-an), di Kemboja (semasa pemerintahan Khmer Rogue), di Iraq pasca kudeta 1958, di Libya pasca kudeta 1969, di Afghanistan pasca kudeta 1973, Revolusi Sosial di Sumatera, dan banyak lagi.

Konservatif tidak menentang perubahan atau kemajuan. Konservatif cuma menentang perubahan radikal yang tidak diiringi dengan pemuliharaan tradisi. Perubahan harus dilakukan dalam kerangka yang boleh diterima oleh masyarakat. Kalau ada perkara yang kurang memuaskan, betulkan, jangan buang terus.

Sebabnya setiap masyarakat ada caranya. Jepun ada caranya. Korea ada caranya. Amerika ada caranya. Britain ada caranya. Kita tak boleh memaksa ideologi abstrak ke atas semua masyarakat tanpa mengambil kira tradisi yang menjadi “konteks” masing-masing. Konteks ini yang membolehkan masyarakat-masyarakat ini bertumbuh dan berkembang selama ini.

Masyarakat umpama sebatang pokok yang berusia beratus-ratus tahun. Kalau pokok dah jadi hodoh kerana cabang dan ranting liar, potong dan “trim”, bukannya ditebang pokoknya dengan harapan untuk menanam kembali pokok yang sama atau yang lebih baik. Bukan saja berisiko malah hampir mustahil.

Konservatif menolak orang politik yang jenis mentah, tidak berpengalaman dan hanya tahu melaung slogan “revolusi” “kita lawan” “kuasa rakyat” sambil memegang buku Ali Syariati atau Ahmad Boestamam.

Medan politik bukan dewan kuliah atau “speakers’ corner”, bukan tempat orang muda “test market” atau cari tumpuan awek. Bukan tempat tunjuk “cool”.

Politik adalah soal hidup dan mati. Kebahagiaan dan kesengsaraan orang awam hanya dipisahkan dengan garis tipis. Jadi konservatif tidak suka “gamble”, tidak minat eksperimen. Mereka mahu solusi yang nyata dan meyakinkan, tiada ruang untuk “trial and error”. Konservatif mendahulukan kebijaksanaan yang diwariskan dari generasi ke generasi, lebih daripada janji-janji politik abstrak yang indah khabar dari rupa.

“To be conservative is to prefer the familiar to the unknown, to prefer the tried to the untried, fact to the mystery, the actual to the possible.” (Michael Oaekshott, “On Being Conservative”)

Adakah anda seorang konservatif?

#SiriFalsafahPolitik

(dalam gambar: revolusioner menayang kepala Raja Louis XVI yang dipancung)


Kadang-Kadang, Dunia Perlukan Pemimpin Seperti Cao-Cao

Dulu Cao Cao dapatkan kekuasaan dengan cara kotor juga. Dia jadikan Maharaja Han sebagai patung boneka. Cao Cao sendiri pernah dilabel sebagai pengkhianat. Han Loyalist paling benci dia ini.

Kalau keluar saja perkataan “pemberontak” dan “pengkhianat”, mesti merujuk pada Cao-Cao.

Tetapi kalau dia tak berkuasa, seluruh rakyat China akan mati kelaparan, cukai sangat tinggi dikenakan dan pentadbiran menjadi kucar-kacir. Malah, antara Tiga Kerajaan China pada waktu itu, kerajaan Cao-Cao paling cekap dan maju.

Punya teruk kelaparan rakyat China masa itu sampai ada makan daging manusia. Jadi, apabila dia berkuasa, benda pertama dia buat adalah reformasi dalam pertanian supaya rakyat tak lapar serta reformasi pendidikan. Semua orang dapat pendidikan, tak kira kelas.

Cao Cao ini penguasa yang tak berprinsip. Dia pernah pesan ke anak dia, belajarlah semua ilmu pasal peperangan dan pentadbiran tetapi jangan sekali pun tersangkut dengan mana-mana idelogi.

Bagi sesetengah orang prinsip sangat penting. Dulu Julius Caesar dibunuh pun atas nama prinsip. Caesar dicintai rakyatnya kerana khidmatnya kepada rakyat.

Tetapi bagi sesetengah Senator, Caesar terlalu berkuasa kerana populis dan reformasi pentadbirannya menyebabkan hilangnya keseimbangan kuasa. Perkara ini melanggar prinsip Republik Rom.

Apa Senator-Senator ini buat? Mereka membunuh Caesar. Pergi mampuslah apa yang dia buat kepada rakyat. Yang penting prinsip Republik Rom tak tercemar

Caesar kena bunuh. Apa jadi? Republik Rom tak kembali pun. Malah, musnah dan huru-hara akibat kemarahan rakyat. Perang saudara yang berpanjangan.


Buaya Si Bujang Belawai Seberat 220KG Di Sarawak

BERBICARA
tentang saiz dan keganasan sang buaya atau sang bedal kebiasaannya  sudah tentu Sarawak mendominasi
ceriteranya.  Bujang Senang, Bujang
Sudin, Bujang Seblak dan banyak lagi gelaran sang buaya-buaya cukup dikenali
oleh rakyat di Malaysia amnya dan Sarawak khususnya.  Sungai Batang Lupar berserta dengan anak-anak
sungainya cukup terkenal dengan sang buaya yang bila-bila masa sahaja jika
tidak berhati-hati akan menjadikan manusia sebagai hidangannya.

Dalam
pada itu mungkin ramai yang sudah melupakan atau tidak mengetahui bahawa nun di
Belawai sebenarnya cukup terkenal dengan seekor buaya bersaiz “raksasa” yang
kali terakhir mengganas pada akhir tahun 1982.
Dan di Sungai Belawai suatu ketika dahulu pernah ada seekor buaya yang
dikenali sebagai si Bujang Belawai yang turut digelar “Raja Melanau” di
kalangan penduduk tempatan dan ia turut dipercayai sebagai “penjaga” sungai
tersebut.

Alkisah
mengapa Bujang Belawai diburu bermula apabila seorang penduduk yang tinggal di
Kampung Sebayang iaitu yang bernama Aki Nugung telah dibaham oleh Bujang
Belawai pada tahun 1982.  Pada ketika itu
dikatakan Aki Nugung yang merupakan seorang nelayan dijadikan santapan oleh si
Bujang Belawai setelah dia terjatuh ke dalam sungai akibat perahunya dilibas
oleh ekor si penjaga Sungai Belawai.

Tatkala sudah membuat onar, mana-mana buaya yang telah memakan manusia pasti diburu samada hidup atau m4ti.  Maka begitulah si Bujang Belawai apabila satu operasi telah digerakkan oleh Polis Marin Sarawak memburunya.  Selain kaedah menangkapnya menggunakan pawang buaya gagal maka operasi bersepadu digerakkan secara besar-besaran.

Setelah
jejak Bujang Belawai dapat dikesan akhirnya pasukan Polis Marin Sarawak
mengatur strategi untuk berhadapan dengan buaya raksasa ini.  Setiap langkah harus diatur dengan
berhati-hati kerana peluang hanya sekali sahaja memandangkan bila-bila masa si
Bujang Belawai boleh kembali ke lubuknya.
Pada masa itulah Polis Marin telah menembak buaya pembaham Aki Nugung
dan seterusnya dibom untuk mematikannya.

Berdasarkan pautan akhbar yang dipamerkan di Jong Farm Crocodile, Kuching menjelaskan betapa besarnya si Bujang Belawai ini iaitu panjangnya sahaja 15 kaki  dan beratnya melebihi 500 pound (226.796 KG).  Dengan saiznya itu sahaja sudah cukup membuktikan bahawa si Bujang Belawai boleh dikategorikan sebagai sang bedal “raksasa” di Sarawak.

-HB-

#KamekSayangSarawakBah!

RUJUKAN:


Kota Bundar Baghdad: Senibina Ibukota Pertahanan Empayar Bani Abbasiyah

“Dalam bahasa Parsi, Baghdad bermaksud Hadiah Dari Tuhan”.

Kegemilangan empayar Bani Abbasiyah di dalam lipatan sejarah dunia dan sejarah Islam tidak dapat dipersoalkan lagi diantara para pengkaji sejarah kerana empayar yang bertahan di atas bumi Baghdad selama 1000 tahun lamanya ini mempunyai pelbagai kisah menarik yang boleh dikongsikan melalui dari bidang politik, ketenteraan, ekpedisi perluasan kuasa, perkembangan ilmu, kehalusan senibina bangunan dan lain-lain.
Shams Eddin Al-Koufi menulis sebuah puisi tentang kota Baghdad:

“Wahai kota Baghdad, setelah bintangmu terpadam, maka kami ditenggelami oleh kegelapan yang tiada cahayanya.”

Empayar yang disenaraikan sebagai penerus legasi penjaga Haramain (Mekah dan Madinah) setelah kejatuhan empayar Bani Umayyah I yang berpusat di kota Damaskus mencatatkan sebagai fasa puncak keemasan dunia Islam mencapai kemajuan dalam pelbagai bidang dan kemahiran. Empayar yang sudah diketahui umum yang diasaskan oleh Khalifah Abu Abbas as-Saffah, menjadikan kota Kufah sebagai pusat pemerintahannya sebelum Khalifah al-Mansur menaiki takhta lalu menjadikan kota Baghdad sebagai ibukota ini telah menundukkan pelbagai kuasa lainnya seperti negara jiran ataupun negara jauh untuk tunduk bersekutu dibawah panji hitam Abbasiyah sekaligus empayar ini mencatatkan telah menguasai hampir 4.29 juta km persegi yang menyamai 7% di dataran (The 10 Greatest Empires in the History of the World, Bussines Insider).

Selain dikenali sebagai empayar yang dipimpin oleh pelbagai pemerintah yang mengamalkan sistem monarki (hanya keturunan bangsa Arab Quraish sahaja yang layak menjadi pemimpin empayar), kempen ketenteraan yang besar dan meluas (penaklukan dan peperangan diantara dinasti non-muslim dan muslim), pengembangan ilmu pengetahuan (pembinaan perpustakaan Baitul Hikmah, kelahiran beberapa ilmuwan Islam yang popular dari kota Baghdad dan penemuan melalui dari bidang sains serta teknologi), pembinaan bangunan yang kaya dengan senibina ( Masjid Agung Samarra, menara Masjid Abu Dulaf dan Madinat as-Salam ), pelbagai kemudahan infrastruktur untuk rakyat dan lain-lain lagi.

Dalam pembahasan artikel pada kali ini, saya akan menerangkan serba sedikit tentang bidang senibina bangunan Bani Abbaisyah iaitu ‘Madinat as-Salam’ ataupun ianya dikenali sebagai ‘Round City of Baghdad’.

Dari Daerah Terpencil Menjadi Empayar Gergasi

Ahmad bin Ya’akub berkata:

“Projek ini adalah satu-satunya projek yang paling gemilang di dalam sejarah Islam”.
Setelah kewafatan Khalifah Abu Abbas as-Saffah, maka naiklah al-Mansur sebagai penerusnya untuk memimpin kerajaan baharu ini. Untuk menguatkan pertahanan dan kekuasaan legasi para Bani Abbas, Khalifah al-Mansur perlu memusatkan dengan cepat tapak kekuasaan empayar baharu ini. Baginda mencari sebuah kawasan yang berada di tengah dataran Mesopotamia seterusnya mampu menguasai jalur perdagangan antara timur dan barat. Akhirnya keinginan Khalifah al-Mansur tercapai setelah baginda menemui daerah Baghdad yang berhampiran dengan sungai Tigris. Dalam sebuah buku bertajuk ‘The Book of Countries’ (Kitab al-Buldan) yang dikarang oleh ilmuwan geografi Arab, Ahmad bin Abu Ya’akub menjelaskan mengapa Khalifah al-Mansur memilih Baghdad sebagai ibukota empayar adalah kerana Baghdad terletak diantara garis perdagangan yang selamatdiantara sungai Tigris dan sungai Euphrates lalu dengan sebab ini, ianya memungkinkan daerah Baghdad mampu menjadi sebuah jalan yang mampu menghubungkan seluruh alam (kota).

al-Tabari mencatatkan bahawasanya Khalifah al-Mansur melakukan ‘survey’ di kawasan ini selama beberapa hari melalui perjumpaan dengan setiap orang penduduk kampung Baghdad yang tinggal di sekitar sini. Baginda mengambil tahu tentang keadaan cuaca di Baghdad setiap tahun, kadar air hujan yang turun, suhu panas atau sejuk pada siang dan malam hari, nyamuk, debu padang pasir dan lain-lain juga. Baginda turut membangunkan sebuah khemah di kawasan perkampungan ini untuk turut merasai sendiri bagaimana keadaan di kawasan tersebut pada setiap malam sehinggalah baginda memutuskan keputusan terakhir.

Khalifah al-Mansur tidak terburu-buru memindahkan pusat pemerintahannya dari kota Damaskus ke kota Baghdad setelah baginda mendapat kekuasaan yang besar tersebut. Baginda bersama penasihatnya menyusun sebuah projek mega tapak pembangunan Madinat as-Salam yang berbentuk bundar. Projek ini dikendalikan dibawah penasihat bangsawan Parsi, iaitu dari Ibnu Barmak yang memulai projek ini pada tanggal 1 Ogos 762 M setelah sebulan pemerintahan Khalifah al-Mansur. Perletakan batu asas yang diiringi dengan solat sunat hajat dan doa turut diadakan pada tarikh tersebut. Bentuk pelan kota bundar yang sempurna ini diambil dari ilmu geometri karya ilmuwan Euclid yang turut dipelajari oleh baginda sendiri. Perlu diketahui, Khalifah al-Mansur merupakan seorang ilmuwan juga yang telah menelaah, menghafal serta pakar dalam pelbagai bidang ilmu seperti ilmu falak, matematik dan lain-lain.

Siapa sangka wilayah Baghdad yang dahulunya hanya sebuah perkampungan kecil yang berjiran dengan bekas ibukota empayar Parsi, Ctesiphon, mampu bangkit menjadi sebuah bandar yang setanding dengan ibukota kerajaan Rom Byzantium, Konstantinopel. Sebab utama Khalifah al-Mansur memilih Barmak adalah kerana beliau merupakan seorang bangsawan Parsi yang mengetahui bentuk geografi wilayah Baghdad dan pengaruhnya yang besar ke atas penduduk Baghdad yang majoritinya berdarah bangsa Parsi. Dengan perlantikan terhormat ini, Khalifah al-Mansur dapat menarik hati para masyarakat di situ untuk menerima kedatangan khalifah sekaligus mampu menundukkan masyarakat di situ untuk bangkit menentangnya kerana baginda baharu sahaja menaiki tampuk pemerintahan.

Pelan pembangunan kota ini dilakar oleh dua orang arkitek rasmi kerajaan iaitu Naubakht dan Mashallah bin al-Athari (ahli falak Muslim). Kedua orang arkitek ini juga berdarah Parsi seperti Barmak menginspirasikan pelan pembangunan kota kuno empayar Parsi seperti kota Guz, kota Hatra dan kota Ectabana. Pelan ini tidak dilukis semberono sahaja oleh kedua orang arkitek ini malahan pelan ini telah disusun rapi dan dibentangkan oleh al-Mansur bersama pakar astronomi, jurutera, arkitek lainnya selama enam tahun lamanya sebelum beliau menaiki kerusi khalifah. Naubakht merupakan seorang pakar astrologi turut menselitkan tanda Horoskop di dalam pelan kota bundar ini dengan tanda bintang yang menyerupai Leo. Di dalam kepercayaan tradisi kuno Parsi Sasan, Leo digambarkan sebagai tanda yang membawa pemimpin, penakluk dan tempat yang sesuai untuk perkembangan yang membawa kegemilangan yang besar. Rekabentuk bandar ini bukan sahaja diambil dari Parsi bahkan ianya juga diambil dari rekabentuk Greek-Rom.

Kota Madinah dijadikan model dalam pembentukan sistem kota bundar Baghdad.

Melalui pelan pembangunan ini, kota ini dibina dalam bentuk bundar sepanjang 1 km dan dilengkapi dengan empat pintu gerbang keluar-masuk. Setiap pintu utama itu mempunyai nama-nama tersendiri, iaitu:

1. Pintu al-Kufa (Jalannya menuju ke kota Kufah, jalan utama menuju ke kota Mekah).

2. Pintu al-Sham (Jalannya menuju ke kota Syam).

3. Pintu al-Khurasan (Jalannya menuju ke kota Khurasan).

4. Pintu al-Basra (Jalannya menuju ke kota Basrah).

(Pintu Khurasan merupakan pembuka kepada sebuah jalan yang panjang dan besar untuk aktiviti perdagangan yang menghubungkan pelbagai kota utama seperti al-Nahrawan, al-Daskarah, Jalula, Kaniqin, Qasr Shirin, Hulwan, Mardhawastan, Marj al-Qal’ah, Qasr Yazid, al-Zubaidiyyah, Khuskarish, Qasr Amr, Qarmisin dan banyak lagi sehingga ianya berakhir di dataran China).

Setiap pintu mempunyai jalur perjalanan masing-masing ke kota-kota utama.

Kota ini dibentengi dengan dinding bata tanah liat yang berjumlah sebanyak 452,000 biji yang dimana kota tersebut dikelilingi benteng yang kuat sebanyak tiga lapis. Menurut al-Khatib al-Baghdadi di dalam salah satu karyanya bertajuk ‘Tarikh Baghdad’ atau ‘History of Baghdad, beliau memperincikan jumlah bata yang digunakan di dalam tiga lapisan benteng kota tersebut. Benteng pertama ianya dibina menggunakan 140,000 biji bata, benteng kedua pula menggunakan 150,000 biji dan benteng lapisan terakhir menggunakan 162,000 biji bata yang tingginya mencecah sehingga 80 kaki.

Setiap bata terbabit dianggarkan seberat 53 kilogram.

Ahmad bin Ya’akub menjelaskan juga tentang projek pembangunan kota mega ini disertai oleh 100,000 orang pekerja yang datang dari pelbagai belahan daerah yang berada di bawah pemerintahan Bani Abbasiyah. Pekerja-pekerja ini terdiri daripada tukang kayu, arkitek, penggali, tukang besi dan buruh yang bergaji. Tidak ada buruh paksa yang dikerahkan di dalam projek pembangunan bandar ini.

Mengikut sumber lain, sebab Khalifah al-Mansur menyetujui pelan pembangunan berbentuk bundar adalah kerana kawasan di sekitar Baghdad tidak mempunyai benteng semulajadi seperti bukit atau jurang dan atas sebab-sebab itu kota ini dibangunkan dalam bentuk bundar supaya pertahanan kota dapat diimbangi antara utara, timur, barat, selatan serta tiada celahan kelemahan apabila musuh datang menyerang.

Pada ketika itu, kunci utama pertahanan kota adalah benteng. Maka pelan pembangunan berbentuk bundar adalah lebih disarankan oleh pelbagai pakar strategi ketenteraan dan pertahanan.

Berapa kos bayaran untuk pembangunan kota besar ini?

Ianya dianggarkan berjumlah sebanyak 883,000 dirham.

Kos bajet pengeluaran bayaran gaji untuk para pekerja?

Bajet bayaran untuk para arkitek dan jurutera dianggarkan sekitar 18 juta dinar. Manakala bajet bayaran untuk pekerja biasa adalah serendah 4 juta dinar.

Keluasan isi kota dibahagikan kepada lima bahagian yang mana bahagian pertama adalah bahagian utama yang didirikan Masjid al-Mansur dan Istana al-Khuld.

Empat bahagian lainnya merupakan bahagian yang disediakan oleh Khalifah al-Mansur untuk kediaman para penduduk dan tempat perdagangan seperti bazar sebelum ianya dipindahkan ke luar kota. Empat bahagian tersebut dilengkapi dengan Saqa’if (ruang jalan berjalan kaki).

A. Bahagian Pertama: Dari pintu Khurasan ke pintu Basrah.

Mempunyai 12 jalan kecil dan setiap saqa’if tersebut mempunyai nama panggilan masing-masing iaitu:

1. Sikket al-Darb al-Daiyiq.
2. Abu Ahmad.
3. Ibnu Buraiha.
4. as-Saqqain.
5. Wadih.
6. al-Marwarudhiya.
7. Syeikh Umair.
8. Muhalmil.
9. ar-Rabi’.
10. Sulaiman.
11. al-Nuaimiya.
12. Sikket al-Harras.

B. Bahagian Kedua: Dari pintu Basrah ke pintu Kufa’ mempunyai 12 saqa’if juga, iaitu:

1. Sikket al-Surrat.
2. al-Haitham.
3. al-Matbaq.
4. an-Nisa.
5. Sarjis.
6. al-Husain.
7. ‘Atiya.
8. Muuashi.
9. al-Abbas.
10. Ghazwan.
11. Abu Hanifa.
12. Sikket al-Dayyiqa.

C. Bahagian Ketiga: Dari pintu Kufa’ ke pintu Syam mempunyai 8 saqa’if, iaitu:

1. Sikket al-Akki.
2. Abu Qurra.
3. Abduya’.
4. as-Samaida.
5. al-A’la.
6. Nafi.
7. Aslam.
8. Sikket Manara.

D. Bahagian Keempat: Dari pintu Syam ke pintu Khurasan ada 9 saqa’if, iaitu:

1. Sikket al-Mu’adhinin.
2. Darim.
3. Israil.
4. al-Qawariri.
5. al-Hakam bin Yusuf.
6. Sana’a.
7. Said.
8. az-Ziyadi.
9. Sikket Ghazwan.

Sikket atau Sikak merupakan sebuah kediaman untuk ketua pegawai keselamatan di setiap bahagian. Di setiap Sikak mempunyai dua buah pintu utama yang dibuka pada siang hari dan ditutup pada malam hari.

Model ini digunakan berdasarkan dari kota Madinah yang mempunyai pengawal yang berjaga di pintu utama kota pada malam hari dan membukanya pada siang hari.

“Mereka berkata, tiada kota lain yang sehebat ini (Kota Baghdad) dan ianya terkenal di seluruh pelusuk dunia”.

1. Zaman Khalifah al-Mansur (754 M-775 M).

Setelah siap pembinaan kota ini pada tahun 766 M, Khalifah al-Mansur tidak mengabadikan namanya pada kota ini sebaliknya baginda lebih memilih untuk menamakannya sebagai Madinat as-Salam atau dalam bahasa Melayu ianya bermaksud Kota Damai. Walaupun nama rasminya adalah Madinat as-Salam tetapi setelah itu, kota ini mendapat pelbagai gelaran lainnya seperti al-Mudawara (Kota Bundar) dan al-Zawarh (Kota Berlawanan).

Kota bundar Baghdad dikelilingi dengan sistem pengairan yang airnya mengalir masuk dari aliran sungai Tigris dan aliran air ini keluar ke sungai Tigris semula. Sistem pengairan yang mengelilingi kota ini bukan sahaja berfungsi sebagai bekalan air bersih kepada penduduk kota dan sebagai jalur perdagangan air bahkan ianya juga berfungsi sebagai benteng pertahanan semulajadi buatan manusia.

Mengikut sumber ahli sejarah, masjid al-Mansur berkubah emas merupakan sebuah bangunan utama dan pertama yang dibangunkan di tengah-tengah bandar ini dibina dengan rekabentuk senibina Iran kuno melalui rekabentuk ‘apadana’ dan masjid ini juga didampingi dua buah bangunan lainnya iaitu ibu pejabat polis dan kediaman ketua pasukan keselamatan khas khalifah. Kebanyakan bahan yang digunakan dalam pembangunan kota ini adalah menggunakan batu-bata dari tanah liat yang dipanggang di bawah sinaran matahari. Kubah yang menghiasi masjid ini merupakan kubah emas yang 100% murni tanpa bahan campuran lain.

Di sebelah masjid ini, dibinanya kediaman khalifah.

Bangunan yang dibina bersebelahan masjid adalah Istana al-Mansur atau The Golden Gate Palace ini dilengkapi kubah hijau (singgahsana Khalifah al-Mansur) yang setinggi 130 kaki berhampiran dengan pintu Khurasan. Tujuan istana khalifah dibina tinggi daripada masjid supaya Khalifah al-Mansur dapat melihat pemandangan sekeliling kota dan dalam usaha pemantauan dari jauh sekiranya mendapati ada tentera musuh yang datang ingin menyerang kota. Di dalam istana al-Khuld tersimpannya sebuah perpustakaan peribadi milik Khalifah al-Mansur yang diisi dengan pelbagai karya puisi dan ilmiah dari Parsi dan Arab yang dikenali sebagai Khizanat al-Hikmah. Istana ini juga dilengkapi dengan kediaman anak-anaknya, para pembantu, para hamba, para bangsawan, bangsal kuda untuk penjaga khalifah dan pejabat rasmi kerajaan. Al-Khatib mencatatkan juga, di istana, khalifah didampingi oleh 7,000 orang gundik istana, 700 orang penjaga pintu dan 4,000 orang hamba abdi.

Kediaman kedua khalifah yang berada di luar kota bundar iaitu istana al-Khuld dihiasi dengan lembaran-lembaran sutera yang ditenun dengan benang emas, dihiasi dengan aliran-aliran dari kolam hiasan serta tumbuhan, lantai yang dilapisi dengan batu marmar dan dikelilingi oleh 50 buah tugu pahlawan memegang lembing yang dipahat daripada perak. Menurut al-Hamawi, di puncak kubah hijau istana, terdapat sebuah tugu besar menyerupai pahlawan yang memegang lembing diperbuat daripada emas yang dapat dilihat dari kesemua sudut iaitu dari dalam mahupun luar kota. Tugu ini adalah untuk mengetahui arah mata angin yang bertiup. al-Hamawi menjelaskan di dalam bukunya, bahawasanya penduduk kota pada masa itu percaya jikalau lembing itu disapa angin lalu menunjukkan ke suatu arah, maka dari situlah musuh khalifah akan datang menyerang. Tetapi kepercayaan ini hanyalah tahyul semata-mata, kerana tugu ini tidak mampu menyelamatkan kota Baghdad ketika pasukan Mongol datang menyerang.

Seorang pengembara Yahudi, Benjamin of Tudela, mengisahkan keagungan istana ini di dalam catatannya:

“Di dalam istana khalifah, tiang-tiang dihiasai dengan pahatan emas dan pelbagai koleksi berlian-berlian yang mahal menghiasi setiap sudut dinding istana. Ruangan kebal di dalam istana khalifah juga tersimpan limpahan emas, batu rubi, kain sutera dan emas permata”.

Tujuan Khalifah al-Mansur membina istana dan masjid sebelah menyebelah adalah bertujuan menunjukkan yang makna dua kekuasaan menurut agama Islam. Kekuasaan yang fana milik manusia dan kekuasaan yang abadi milik Tuhan.

Di sekeliling istana dan masjid al-Mansur, kota ini dibahagikan kepada empat bahagian dan dilengkapi dengan lorong-lorong jalan yang kecil yang menghubungkan kediaman para penduduk dan tapak bazar. Diantara ruang benteng kedua dan benteng ketiga disediakan sebuah tanah yang didiami oleh penduduk ataupun bangunan yang disewakan oleh kerajaan kepada pedagang. Luas kawasan ini tidaklah terlalu besar kerana Khalifah al-Mansur sengaja membina bangunan-bangunan kecil ini secara rapat supaya para penduduknya sentiasa mengenali antara satu-sama lain seiring dengan hasrat baginda yang ingin menjadikan kota ini sebagai kota yang penuh kedamaian.

Kawasan sekitar masjid dan istana ini dihiasi dengan taman bunga dan tanaman-tanaman yang mengindahkan lagi pemandangan di pusat kota. Taman ini dikenali sebagai al-Rahbah.

Hadi al-Alawi di dalam bukunya yang bertajuk Sejarah Peradaban Baghdad, beliau menuliskan tentang sebuah taman yang indah ditumbuhi oleh pelbagai bunga dan tumbuh-tumbuhan.

Pada awalnya, tujuan kota ini dibangunkan berfungsi sebagai pusat administrasi negara akan tetapi lama-kelamaan kota ini bangkit menjadi sebagai salah satu kota kosmopolitan yang menyatukan manusia mulai dari aktivti perdagangan, diplomatik, ketenteraan dan juga sebagai tempat penyebaran serta penterjemahan karya-karya ilmiah dari seluruh dunia.

Semakin tahun, kota ini semakin dipenuhi oleh manusia yang datang dari pelbagai belahan dunia. Khalifah al-Mansur mengambil langkah lain untuk mengurangkan manusia yang datang memenuhi ruangan kota tersebut. Khalifah al-Mansur membangunkan sebuah tapak untuk perdagangan di luar kota iaitu di daerah al-Karkh. Pada tahun 773 M, akhirnya ruangan pasar di dalam kota dipindahkan sepenuhnya ke daerah al-Karkh di selatan kota.

Pada akhir zaman pemerintahan Khalifah al-Mahdi, kota Baghdad menjadi pusat perdagangan import-eksport untuk para pedagang yang datang dari India, China dan Afrika.

Para penduduk kota bukan sahaja aktif dalam aktiviti perdagangan bahkan mereka juga menguasai pelbagai aktiviti sukan seperti memanah, menunggang kuda dan permainan catur. Ibnu al-Rumi mencatatkan tentang seorang sahabatnya yang handal dalam permainan catur.

2. Zaman Khalifah Harun ar-Rashid (786 M-809 M).

Kota bundar Baghdad mencapai tahap kegemilangan dan kemajuan pada zaman keemasan Islam iaitu di bawah pemerintahan Khalifah Harun ar-Rashid dan anaknya, Khalifah al-Ma’mun. Populasi penduduk di dalam kota dan kawasan sekitarnya mencapai angka dari 500,000 orang sehingga ke sejuta orang. Populasi seramai ini menjadikan kota Baghdad sebagai kota yang ditempati manusia paling ramai di Timur Tengah pada waktu tersebut.

Kos bayaran untuk projek pembangunan, perluasan dan naiktaraf kota bundar Baghdad pada zaman Khalifah Harun ar-Rashid dianggarkan berjumlah sebanyak 7 billion dinar.

Zoo juga dibina oleh khalifah ianya disediakan untuk tontonan orang awam tanpa sebarang bayaran. al-Khatib mengisahkan, zoo ini dibuka kepada umum tanpa sebarang bayaran. Para pengunjung dapat melihat haiwan seperti gajah yang dipakaikan dengan kain sutera yang ditenun khas, singa Afrika yang diikat lehernya dengan rantai besi, pelbagai haiwan daratan lainnya termasuk juga pelbagai spisis ikan yang dipelihara di dalam kolam.

Kota Baghdad yang pada mulanya hanya sebagai pusat administrasi negara akhirnya menjadi sebuh pusat antarabangsa manusia dalam bidang perdagangan. Baghdad menjadi tempat utama para pedagang yang datang dari daerah Baltik ataupun dari dataran China menukar atau membeli barangan seperti produk tekstil, kulit, kertas, rempah ratus dari India, buah-buahan dari Transoxiana dan sebagainya.

Para pedagang di sini sungguh kaya raya sehinggakan seorang pedagang yang terkenal iaitu Maqlad Ibn Safi Addin menikahi sepupu perempuannya dengan mas kahwin bernilai 100,000 dinar.

Kekayaan para bangsawan dan para pedagang di kota Baghdad memang tiada penghujungnya. Mengikut Jurji Zaydan di dalam bukunya, Sejarah Peradaban Islam, ibu kepada Khalifah al-Mu’tazz mempunyai kekayan harta seperti emas dan berlian yang dianggarkan bernilai sebanyak 4 juta dinar.

Bukan sahaja menjadi pusat perdagangan, kota bundar ini juga menjadi pusat utama pengembangan ilmu pengetahuan dan tempat berkumpulnya para ilmuwan yang datang dari seluruh pelusuk dunia. Ilmuwan yang datang bukan sahaja menuntut ilmu dari kota ini bahkan ada juga yang berkongsi ilmu mereka untuk pembangunan kota Baghdad. Contohnya, pada tahun 751 M, ilmu kaedah pembuatan kertas diberikan oleh ilmuwan dari dataran China kepada ilmuwan Arab. Kaedah pembuatan kertas ini diterima oleh pemerintah Abbasiyah sehingga akhirnya kota Baghdad menjadi pusat industri pembuatan kertas seiring dengan meningkatkan mutu kualiti yang tahan lama dalam penggunaan kertas. Pemerintah Abbasiyah turut membangunkan kilang industri kertas yang besar di kota Damaskus. Kota Damaskus menjadi pembekal utama kertas ke negara-negara yang berada di rantau Eropah.

Pusat penterjemahan buku-buku ilmiah dari bahasa Parsi, Yunani, Rom, China dilakukan di Baitul Hikmah ataupun dikenali sebagai ‘House of Wisdom’. Baitul Hikmah pada asalnya adalah perpustakaan peribadi milik Khalifah al-Mansur dan khalifah-khalifah setelahnya sebelum perpustakaan ini dibuka pada umum pada zaman pemerintahan Khalifah al-Ma’mun. Pada zaman Khalifah al-Mansur, baginda menjemput para ilmuwan dari India dan meminta mereka berkongsi ilmu kepada baginda seperti ilmu astronomi dan ilmu matematik.

Untuk bacaan lanjut mengenai kota Baghdad yang terkenal dengan panggilan kota ilmu anda boleh membacanya di: https://www.thepatriots.asia/baghdad-kota-buku-yang-dikagumi/

Pada zaman khalifah Harun ar-Rashid, baginda menjadikan perpustakaan peribadi ini sebagai pusat penterjemahan melalui dari buku berbahasa Parsi, Cina, Sanskrit dan Yunani. Walaupun perpustakaan ini menjadi pusat penterjemahan tetapi hanya para ilmuwan yang diundang sahaja yang diizinkan untuk menggunakan perpustakaan ini. Menurut catatan ahli sejarah, al-Qifti, perpustakaan pada zaman Khalifah Harun dikenali dengan nama Khizanat Kutub al-Hikmah.

Walaupun pada tahun 796 M, Khalifah Harun ar-Rashid memindahkan ibukota Abbasiyah ke kota Raqqa, tetapi pembangunan dan kemajuan di kota Baghdad tetap berjalan dengan jayanya.

3. Khalifah al-Ma’mun (813 M-833 M).

Perpustakaan peribadi milik khalifah ini akhirnya dibuka pada umum setelah Khalifah al-Ma’mun menaiki kerusi pemerintahan menggantikan Khalifah al-Amin. Perpustakaan yang dikenali sebagai Baitul Hikmah tersebut dikunjungi oleh pelbagai ilmuwan dari seluruh dunia sehinggakan lahirnya ilmuwan-ilmuwan Islam yang terkenal dari kota Baghdad seperti al-Tabari, Ibnu Nadim, al-Jahiz, al-Khindi, al-Ghazali, al-Kindi dan lain-lainnya. Pelbagai ilmu yang dibahaskan dan dibentangkan di sini termasuk bidang ilmu falsafah, matematik, perubatan, astronomi, optik, politik, ketenteraan, kartografi, puisi, sastera dan sebagainya. Ulama yang terkenal dalam bidang penterjemahan di Baitul Hikmah seperti al-Kindi yang menterjemahkan manuskrip milik Aristotle dan Hunyan bin Ishaq yang menterjemahkan manuskrip milik Hippocrates.

Khalifah al-Ma’mun sendiri akan memberikan hadiah berupa dalam bentuk ketulan emas untuk satu buku yang berjaya diterjemahkan oleh penterjemah atau yang ditulis oleh para ulama.

Bahasa apa yang digunapakai di dalam kawasan Baitul Hikmah ini?

Bahasa Arab, Yunani, Parsi, Latin dan Hebrew.

Untuk maklumat lanjut berkaitan Baitul Hikmah, anda boleh membacanya di: https://www.thepatriots.asia/baitul-hikmah-institusi-ilmu-agung-umat-islam-dalam-kenangan/

4. Zaman pemerintahan Dinasti Buwaihi (934 M-1062 M).

Pelbagai kemudahan yang didirikan di sekitar kota ini seperti pembinaan hospital Bimaristan al-Aduli dan makmal sains Dar al-Alim di bawah seliaan Dinasti Buwaihi yang pada ketika itu menakluk kota Baghdad dari empayar Bani Abbasiyah.

Bimaristan al-Aduli merupakan hospital pertama yang dibangunkan di kota Baghdad.

Pada tahun 982 M, seorang pemerintah dari Dinasti Buwaihi membina sebuah hospital dan berjaya mengumpulkan seramai 25 orang doktor yang pakar dalam pembedahan tulang, mata dan lain-lain lagi.

Diperkirakan anggaran yang dibina di sekitar kota Baghdad adalah sebanyak lima buah hospital besar yang besarnya menyerupai seakan istana khalifah.

Pada tahun 1184 M, seorang pengembara dari luar merekodkan di dalam catatannya bahasawanya saiz hospital di Baghdad menyerupai sebuah istana yang mempunyai pelbagai kemudahan dan sentiasa penuh dengan pesakit.

• Info berdasarkan penandaan di dalam peta bergambar di atas. H bermaksud tahun Hijrah.

A. Pusat Madinat as-Salam, terletaknya masjid dan istana al-Mansur. Kawasan awal tumpuan para pengunjung dan pedagang pada zaman pemerintahan Khalifah al-Mansur.

B. Sebuah kawasan yang bernama al-Harbiyah. Ianya merupakan sebuah pusat pangkalan tentera bergaji Bani Abbasiyah yang siap dibina pada tahun 157 H.

C. Sebuah kawasan yang bernama al-Karkh, iaitu sebuah kawasan yang dikhaskan untuk aktiviti perdagangan jual beli dan import-eksport barangan. Kawasan ini siap dibina sepenuhnya pada tahun 157 H.

D. Sebuah kawasan yang bernama al-Rusafah. Merupakan kawasan kompleks kediaman Khalifah al-Mahdi yang siap dibina pada tahun 159 H.

E. Al-Mukharim, kawasan penempatan para bangsawan dan siap dibina pada tahun 159 H.

F. Istana al-Khuld. Istana kediaman kedua milik Khalifah al-Mansur yang siap dibina pada tahun 157 H.

G. Dar al-Khilafah, merupakan istana kediaman milik Khalifah al-Mu’tamid yang datang memindahkan semula ibukota empayar Bani Abbasiyah ke kota Baghdad dari kota Samarra. Baginda tidak tinggal di dalam kawasan kota bundar kerana kebanyakan kawasan di dalamnya telah terjejas akibat peperangan.

H. Al-Shamsiyah mulanya merupakan sebuah kawasan perkhemahan para tentera sebelum kawasan ini dibangunkan istana yang menjadi kediaman rasmi khalifah Dinasti Buwaihi pada abad ke-10.

I. Bab al-Taq merupakan kawasan komersil yang dibangunkan berhampiran dengan kompleks al-Rusafah dan ianya siap dibina sepenuhnya pada tahun 159 H.

Pada zaman Khalifah al-Mu’tasim, para pemerintah mempunyai masalah politik dengan orang-orang Turki dan untuk menghindarkan masalah itu berakhir dengan pertumpahan darah dan kejatuhan kota Baghdad, baginda mengambil langkah damai dengan memindahkan ibukota Bani Abbasiyah ke kota Samarra pada tahun 836 M. Pada tahun 892 M, kota Baghdad kembali ibukota Abbasiyah dibawah pemerintahan Khalifah al-Mu’tamid. Permulaan kejatuhan kota Baghdad bermula setelah Khalifah al-Mu’tasim berpindah ke kota Samarra dan meninggalkan kota ini ke tangan orang-orang Turki.

Pada tahun 945 M, kota Baghdad jatuh ke tangan pemerintahan Dinasti Buwaihi setelah mereka mengalahkan orang-orang Turki yang berkuasa di dalam kota pada ketika ini. Penguasaan ke atas kota Baghdad lebih menunjukkan kepada bentuk kerajaan persekutuan dengan Dinasti Hamdan yang telah menolong pasukan Dinasti Buwaihi mengalahkan pasukan Turki.

Sehinggalah pada tahun 1055 M, Dinasti Turki Seljuk menakluk kembali kota Baghdad dan memasukkan Baghdad sebagai salah satu wilayahnya. Tanda-tanda kejatuhan kota Baghdad terus berjalan sehinggalah pada tahun 1152 M, kota Baghdad kembali ditawan kembali oleh Bani Abbasiyah. Pada masa ini khalifah Bani Abbasiyah hanyalah sebagai boneka, menjadi khalifah tanpa simbol kekuasaan. Kekuasaan hanya dipegang dan diatur oleh para menteri yang mempunyai permainan politik masing-masing.

Tahun 1258 M.

Ibnu Katsir menuliskan hari kejatuhan kota Baghdad di dalam bukunya, Permulaan dan Pengakhiran:

“Anak panah membanjiri kota Baghdad umpama titisan air hujan yang lebat dari langit menimpa bangunan Mustansiriya Madrasah, Mughetheya Madrasah, masjid Abu Hanifah, hospital al-Adudi dan kediaman khalifah. Anak-anak panah tersebut membawa sebuah mesej kepada seluruh penduduk Baghdad. Mesej yang mereka tidak akan selamatwalaupun menyerah kepada Hulagu Khan. Tetapi penduduk kota. Tidak akan sesekali menyerah”.

Menurut ahli sejarah, Youssef Ziedan, peristiwa itu merupakan sebuah mesej awal dan terakhir dari Hulagu Khan kepada penduduk kota Baghdad walaupun pada akhirnya Khalifah al-Mustahim Billah terpaksa membuka pintu kota setelah dikepung berhari-hari lamanya.

Setelah Hulagu Khan mengalahkan dan menghapuskan pusat kegiatan pembunuh elit Hashashin di benteng Alamut, maka beliau mengatur langkah seterusnya untuk menawan kota Baghdad atas perintah rasmi dari Kaisar Dinasti Yuan, Mongke Khan.

Untuk bacaan lanjut mengenai Hashashin, anda boleh membacanya di: https://www.thepatriots.asia/siapakah-organisasi-hashashin-yang-masyur-itu/

Pada tanggal 29 Januari 1258 M, pasukan Hulagu Khan telah memasuki daerah Baghdad dan membangunkan kem disekitar kota tersebut. Setelah beberapa hari pertempuran kecil dan rundingan damai yang dipenuhi tipu muslihat dari pihak Hulagu Khan, maka kota Baghdad akhirnya dapat ditawan tanpa tentangan dari pihak khalifah Abbasiyah. Khalifah terakhir Bani Abbasiyah iaitu Khalifah al-Mustahim Billah ditangkap dan dibunuh. Penduduk kota dijadikan tawanan dan Baitul Hikmah digeledah lalu dibakar kesemua buku-bukunya sehingga abu-abu buku ini dibuang ke sungai Tigris oleh tentera Hulagu Khan. Aliran sungai Tigris tersebut menjadi hitam dengan abuan bakaran buku dan tanah Baghdad menjadi merah dengan tumpahan darah penduduk kota.

Perlu diketahui, Khalifah al-Mustahim Billah bukanlah seorang pengecut dan lemah. Baginda mampu melarikan diri melalui sebuah terowong rahsia yang dibina oleh moyangnya, Khalifah al-Mansur yang berada di bawah istana al-Khuld. Terowong rahsia tersebut dianggarkan sepanjang empat sehingga ke enam kilometer dan jarak ini mampu membawa baginda ke tempat yang lebihselamat. Tetapi, baginda tidak mengambil langkah melarikan diri dan membiarkan rakyatnya ditinggal hina lalu dibunuh. Baginda sendiri keluar dari istana dan menyerahkan diri kepada Hulagu Khan setelah 10,000 orang lelaki yang mempertahankannya mati dibunuh dan 7,000 orang ulama dipenggal kepalanya hidup-hidup.

Seorang saksi dan juga ahli sejarah, Zuhair Al Din Al Kazaruni, merekodkan tentang keadaan kota Baghdad yang dilihat oleh mata kepalanya sendiri setelah kota ini hancur dimamah oleh pasukan Mongol dan ditinggalkan:

“Aku menyaksikan keadaan kota ini yang kosong. Tiada manusia yang hidup. Segala monumen dan bangunan hancur merebah bumi. Istana hanya tinggal tiang. Kediaman para penduduk hilang dari pandangan”.

Seorang saksi yang terselamat lalu ditawan di dalam tragedi pembantaian ini, iaitu Ibnu al-Fuwati mengisahkan:

“Tentera Mongol menjarah kubah emas yang menghiasi masjid al-Mansur. Segala isi di dalam istana dirampas dan tiada tinggal sisanya. Para penduduk dibunuh dengan pedang”.

Ibnu Battuta mengisahkan tragedi ini di dalam catatannya, Rihla:

“Seramai 24 ribu orang ulama dibunuh”.

Berakhirnya hayat sebuah kisah kota yang dahulunya adalah sebuah perkampungan kecil berubah menjadi sebuah metropolis lalu jatuh terlungkup menjadi debuan tanah padang pasir buat selama-lamanya.

Bacaan lanjut kejatuhan kota Baghdad ke tangan Hulagu Khan: https://www.thepatriots.asia/pengepungan-baghdad-babak-hitam-dalam-sejarah-umat-islam/

– TAMAT –

RUJUKAN:

1. Once Upon a Time in Baghdad: The Two Golden Decades The 1940s and 1950s oleh Margo Kitikar.

2. The Great Caliph: The Golden Age of Abbasid Empire oleh Amira K.Bennison.

3. The City Of Mansur: The Builder Baghdad Between The Caliph’s Will And Shari’ah Norms oleh Ana Maria Negoida.


Ikan Emas Jadi Samseng Bila Dilepaskan Ke Luar?

Ikan emas sememangnya menarik untuk ditatap sebagai haiwan peliharaan. Tetapi kalau tak suka sekalipun, tak perlulah buang di kolam atau sungai. Jika anda berbuat demikian, anda menjadikan ia samseng di persekitaran liar!

Ini berdasarkan satu dapatan kajian yang diketuai oleh Dr James Dickey dari Queen’s University di Belfast, Ireland Utara. Ini kerana ikan emas bukan saja mempunyai selera makan yang besar. Malah, ia juga tidak teragak-agak mengasak ikan-ikan liar lain dalam merebut makanan. Gabungan dua faktor ini menjadikan ia sebagai haiwan perosak marin yang patut dibanteras habis-habisan.

Selain itu, ia juga mampu beradaptasi dengan setiap keadaan cuaca. Tidak seperti sesetengah ikan perosak yang berdepan masalah beradaptasi dengan iklim cuaca di utara Eropah, itu tidak terpakai kepada ikan emas. Ia juga mampu merosakkan kualiti air sungai, tasik dan kolam dengan cara merosakkan sedimen dan menarik keluar tumbuhan marin.

Spesies haiwan perosak terutama haiwan air menyumbang kepada kehilangan besar biodiversiti di seluruh dunia. Dan satu pertiga daripada pengenalan haiwan perosak dalam persekitaran liar berpunca daripada aktiviti memperdagangkan haiwan peliharaan.

Ini tidak dibantu dengan tindakan pemilik-pemilik haiwan yang tidak bertanggungjawab melepaskan haiwan peliharaan mereka termasuk ikan emas ke habitat liar – kononnya atas dasar perikemanusiaan. Alasan sebegini menyebabkan banyak spesies ikan liar mengalami kekurangan atau pupus kerana tidak dapat bersaing dengan ikan perosak sebegini.

Sejarah merekodkan ikan emas mengalami proses pembelajinakan kira-kira 1,000 tahun yang lalu. Ikan emas yang merupakan sebahagian daripada keluarga ikan kap boleh menghasilkan sejumlah telur yang banyak dan mampu hidup dengan kadar oksigen yang rendah pada musim sejuk.

Salah satu kawasan yang mengalami masalah ikan emas ialah Burnsville, Minnesota. Selepas pihak berkuasa menemui beberapa ekor ikan emas di kawasan sungai dan kolam bandar berkenaan, mereka merayu kepada pemilik haiwan peliharaan agar tidak melepaskan ikan emas mereka ke dalam habitat liar.

Please don't release your pet goldfish into ponds and lakes! They grow bigger than you think and contribute to poor water quality by mucking up the bottom sediments and uprooting plants. Groups of these large goldfish were recently found in Keller Lake. pic.twitter.com/Zmya2Ql1E2

— City of Burnsville (@BurnsvilleMN) July 9, 2021

Ini selepas ikan yang ditemui dan ditangkap mempunyai saiz lebih besar berbanding saiz asalnya. Di Carver County yang terletak tidak jauh dari Burnsville, sekurang-kurangnya 50,000 ekor ikan emas telah dikeluarkan daripada sungai-sungai tempatan.

Ironinya, ikan emas jarang dinyatakan sebagai spesies ikan perosak berbanding ikan-ikan lain. Tetapi amaran telah dikeluarkan pihak berkuasa bukan saja di negeri Virginia dan Washington, Amerika Syarikat. Malah, amaran sama turut dibangkitkan sejauh Australia dan Kanada.

Jadi, bagaimana mahu mengatasi isu ini? Menurut Dr Dickey, salah satu cara yang boleh dicadangkan ialah mengambil spesies ikan alternatif yang tidak berpotensi sebagai spesies ikan penceroboh seperti ikan emas. Selain itu, pemilik-pemilik haiwan peliharaan juga perlu dididik tentang haiwan yang mahu dimiliki termasuk potensinya sebagai haiwan perosak. Ini bagi memastikan mereka lebih bertanggungjawab dalam mengendalikan haiwan peliharaan kesayangan mereka itu.

RUJUKAN

Harvey, F. (2022, 25 Mei). Shiny but deadly – don’t throw goldfish in rivers, pet owners told. The Guardian.

Tonkin, S. (2022, 26 Mei). Tiddlers to terrors! Pet goldfish released into the wild are wreaking havoc on native species due to their insatiable appetites and thuggish behaviour. Daily Mail.


Apa Itu Ferman Uthmaniyyah?

Perkataan Ferman berasal dari istilah makna yang tidak terbatas berdasarkan kaedah orang Parsi untuk menjelaskan perbuatan seperti memberi perintah, memerintahkan dan ia mesti melibatkan entiti dari tahap-tahap status sosial tertentu lalu diabsahkan kuasanya menggunakan nama gelaran, perintah atau simbol kedaulatan mereka seperti cop mohor raja.

FERMAN

Sebagai satu istilah, Ferman adalah sejenis perintah atau dekri bertulis yang memiliki kuasa apabila tuğra sultan (cop mohor) dikeluarkan bagi isu melibatkan pelantikan, atau pengurniaan anugerah dari Sultan samada dalam bentuk jawatan, atau sebagai penanda aras untuk skop tugasan dan tanggungjawab yang diamanahkan.

Ferman secara lazimnya ditulis dengan gaya karakter tulisan tangan khas yang disebut Divani dan kebiasaannya akan menonjolkan tanda-tanda khusus mewakili kekuasaan sultan yang berdaulat. Ia mungkin disadur dengan menampilkan kepelbagaian warna dan motif atau mungkin dibiarkan kosong begitu sahaja.

Penelitian terhadap teks ferman mendedahkan ciri-ciri utama seperti yang berikut:

Ferman yang ditulis dan dikirim dengan kuasa tuğra sultan disebut sebagai “emr-i şerif” (perintah yang mulia) atau “ferman-i humayun” (perintah yang diberkati).

Ciri-ciri ferman yang lain, antaranya seperti yang terpapar pada sudut atas bahagian kanan, yang biasanya berada di dalam hiasan bingkai, terdapat baris ayat yang tertulis “Mucibince amel olunca” (semoga ia dilaksanakan) dan ditulis dari tangan sultan sendiri, dikelaskan sedemikian (hatt  -i hümayunla müveşşah). Pernah tengok tulisan nota seorang menteri pada minit mesyuarat yang meminta supaya arahan dilaksanakan segera?

Ferman adalah dokumen terpenting dalam bidang diplomasi, undang-undang, sumbangan dan yayasan amal, sejarah dan ekonomi ketika zaman Uthmaniyyah.

BERÂT

Berasal dari bahasa Arab, berât adalah merujuk kepada sehelai kertas atau surat bertulis. Berdasarkan istilah ini dalam konteks sejarah, berât, atau diploma terdiri dari variasi paten, ia merujuk kepada kertas catatan yang memberi perkenan untuk melantik seseorang ke dalam struktur pentadbiran oleh pemerintah atau pegawai tinggi dalam Empayar Uthmaniyyah dimana ia menerangkan tanggungjawab nya, sebagai alternatif, ia disebut biti, berât-ı şerif, dan nişân-ı şerif.

Kandungannya menonjolkan jenis pelantikan, lokasi, jumlah pendapatan atau gaji, nama pelantikan, alasan pelantikan, dan apa yang diperlukan untuk pelantikan;  bagi hal-hal melibatkan penganugerahan sebagai panglima tentera atau jawatan penting yang lain, bidang kuasa si penerima anugerah akan diterangkan.

Paten ini diklasifikasikan mengikut jenis pelantikan, perkhidmatan atau pengurniaan geran tanah, kutipan cukai, pendapatan awam, pengecualian cukai, penggunaan hartanah awam, hak istimewa;  jawatan dalam pentadbiran.

Bagi pentadbiran wilayah seperti di provinsi pentadbiran secara ketenteraan, apa yang dipaparkan adalah nama pegawai yang bertanggungjawab melampirkan cop mohor sultan, nama menteri kewangan dan kewaziran;  kelayakan untuk penjawatan atau fungsi khusus, misalnya, sebagai pemimpin bacaan doa, pendakwah, penjaga makam suci, atau doktor.

Paten minor (bawahan), atau kelas ketiga, perkhidmatan dan tîmar (geran tanah) ditunjukkan setelah menentukan identiti orang yang dilantik, nama daerah provinsi, daerah kehakiman, desa, jenis perkhidmatan, geran tanah, apakah pelantikan yang sedang dibuat adalah untuk pertama kali, pembaharuan, atau perpindahan dari penjawatan lain, jumlah pendapatan tahunan, dan perkhidmatan yang akan dilaksanakan oleh pemegang akan dilabel sebagai sulit.

Paten untuk pengecualian cukai pula menyatakan nama orang yang diberikan pengecualian berserta jenis cukai dan duti yang manakah ia dilaksanakan. Sekiranya takhta bertukar kepada Sultan yang baru, segala diploma dan paten harus diperbaharui, maka, diploma dan paten yang telah diperbaharui boleh dilampirkan dengan cop tuğra sultan yang baru menaiki takhta. Dalam keadaan ini, diploma atau paten dimasukkan frasa tecdid-i berât, bagi merujuk kepada pembaharuannya.

Kedua-dua diploma dan ferman terdiri daripada bahagian-bahagian yang tertentu. Baris pendahuluan yang pertama lazimnya dimulakan mengikut formula alu-aluan atau salutasi berunsur doa. Variasi formula ini merangkumi doa dengan ayat-ayat “Hu” atau “Huve” serta Hüve’l-mü’in; Huve’l-ganiyyu’l-mugni’l mu’in; “Huve’llauhu’l-mu’l-fettah”;  dan “Zikru’llahi te’ala a’la”.

Setelah dokumen tersebut dilampirkan dengan tuğra sultan, satu sumber rujukan akan diletakkan di dalam teks. Merujuk kepada kewujudan tanda ini, ia tidak terdapat pada catatan lain yang dikeluarkan atas nama sultan. Fornula ini turut terdapat pada “Nişan-i humayun oldur ki”;  “Nisan-i serif-i alisan-i sultani” dan “Tugra-yi garra-yi cihan-sian-i hakani hukmu oldur ki”.

Unsur-unsur asas yang terdapat pada diploma atau paten lain adalah pengetahuan, naratif, stipulasi, pengesahan, tarikh serta nama tempat di mana ia dikarang.

RUJUKAN


Derbi Alam Melayu – Malaysia Vs Indonesia

Menjelang perlawan diantara Malaysia dan Indonesia  pada 17 Ogos. Kita lihat antara perseteruan hangat dunia bolasepak bahagian antarabangsa. Bermula dari permulaan pertama dalam laga England dan Scotland pada tanggal 30 November, 1872, hingga lah sekarang. Bolasepak merupakan instrumen nasionalisme lembut yang memberikan ‘kepuasaan’ kepada negara yang menang. Hakikatnya Bolasepak juga merupakan salah satu punca berlakunya perang diantara negara pada 14 Julai melibatkan El Salvador dan Honduras, dinamakan Perang Bolasepak atau ‘Football War’ dalam Bahasa Inggeris. Ia tercetus dek kerana kedua negara saling menang di ibu kota masing masing dalam Peringkat Kelayakkan Piala Dunia 1970, ia justru memberikan tekanan tinggi kepada rakyat yang sudah pun ketika itu dibelenggu masalah politik antara negara. Perseteruan dahsyat juga terjadi diantara England dan Ireland di 15 Februari, 1995, dimana perlawanan persahabatan bertukar menjadi ‘perseteruan’ selepas penyokong England, yang ada kaitan dengan kumpulan Neo-Nazi merusuh dan menyerang penyokong Ireland di Dublin, Lansdowne. Ia disebut sebagai ‘Rusuhan Bolasepak Jalan Lansdowne’ atau ‘Lansdowne Road Football Riot’. Media Inggeris dan Ireland saling bercakaran di peristiwa itu namun rata-rata pihak permehati lebih salahkan England yang mencetuskan ‘stigma lama’ bila menentang Ireland. Algeria dan Mesir saling adu domba di 2009.Namun perseteruan diatas ini semua merupakan ‘sekali tembak’ yang berlaku di dalam dan luar padang. Perseteruan yang lebih hebat dan lama justru terjadi diantara negara yang lebih dekat pertalianya atau rumpun bangsa. Paling menarik tumpuan adalah Malaysia vs Indonesia, seteru abadi yang sentiasa panas sejak pertama kali bertemu pada Pestabola Merdeka 1957, 7 September.MALAYSIA LWN INDONESIA:                                                  Perseteruan paling dahsyat di Asia Tenggara yang beberapa kali juga diperhatikan media antarabangsa. Bermula dari tertubuhnya kedua buah negara sampailah ke era moden. Dua negara serumpun ini selalu bertelagah megenai budaya dan politik yang tidak terlapas dari kancah sukan. Dari mulanya Pestabola Merdeka 1957  yang menyaksikan Indonesia tewaskan Malaysia 2-4 di Kuala Lumpur hingga ke Piala AFF Bawah 19 Tahun di Gelora Delta Sidoarjo dimana Malaysia singkirkan Indonesia di separuh akhir dalam sepakan penalti, Malaysia muncul juara di pentas akhir tundukkan Myanmar.Sejarah Bolasepak Malaysia dan Indonesia begitu terikat. Kedua negara yang juga ‘faham’ Bahasa satu sama, menjadi punca selalunya tekanan emosi  di tahap tertinggi ketika perlawanan tak kira peringkat sebuah kejuaraan ataupun lokasinya. Sentiasa panas dengan ‘nyanyian-nyanyian’ membawa sindiran dan provokasi hinggalah terjahan terjahan yang memancing emosi kedua penyokong Alam Melayu. Ia semakin memburuk dengan provokasi provokasi dari media Indonesia yang lebih liberal berbanding Malaysia yang lebih menapis. Sering, tajuk dari Garuda berbunyi ‘Lawan Malaysia, Pemain Dingatkan Harga Mati!’ yang membakar nasionalisme NKRI. Di pihak Malaysia, provokasi lebih terhad di alam maya yang kemudianya diterjemah melalui ‘aksi’ di stadium. Kedua negara juga mempunyai ‘Ultras’ atau penyokong fanatik, yang saling tidak mengalah dan menyerah walaupun masa menuju ke penamat. Gempar di tahun 2010 apabila Malaysia berjaya menerkam Indonesia di Stadium Nasional Bukit Jalil yang ketika itu, dibanjiri oleh pemnat Indonesia baik dari pelancong mahupun perkerja permit di seluruh Malaya. Alkisahnya berbeza ketika di peringkat kumpulan dimana Malaysia dibelasah Indonesia 5-1, bermula dari gol Norshahrul Idlan Talaha yang menaikkan angin pemain Indonesia. Penjaga gol Malaysia Sharbinee Alawi menjadi mangsa titik buta oleh penyerang Indonesia.Namun itu sama sekali tidak mematahkan semangat Malaysia untuk kejutkan skuad Garuda Jaya di Bukit Jalil apabila Safee Sali dan Ashaari Samsudin, masing masing mencetak gol pantas dengan Safee Sali menyumbat dua melepasi Markus Haris Maulana. Namun perlawanan itu dicemari dengan insiden Laser di minit ke 53. Nyanyian provokasi juga terjadi dari curva Ultras Malaya tetapi ditutupi oleh sorakan peminat biasa. Perlawanan bersambung hingga ke akhir, tapi kerosakan sudah pun dibuat. Aksi timbal balik di Gelora Bung Karno, Jakarta. Malaysia dan Indonesia sekali lagi bersua untuk menutup cerita Piala AFF Suzuki. Di laga akhir, Malaysia tewas 1-2 kepada Indonesia dengan Safee mencetak gol tunggal yang meranapkan impian Garuda untuk mengapai tropi kejuaraan pertama. Di sini, perseteruan Malaysia-Indonesia bertambah rancak dan Harimau Malaya berdepan detik lebih sukar selepas itu.Setahun kemudian. Sukan Sea Jakarta-Palembang, pelopor kepada Sukan Asia 2018 di lokasi yang sama, menjadi medan kedua di era 2010an. Malaysia diwarnai dengan sambutan ‘hangat’ penyokong tuan rumah yang menyiksa mental pemain melalui ‘sokong tidak langsung’ kepada mana mana negara yang menentang Team Malaysia. Di arena Bolasepak paling hangat disorot oleh penyokong Garuda yang hampa di tahun sebelumnya. Harimau Malaya kembali dengan beberapa muka baru yang dipilih Ong Kim Swee. Baddrol Bakhtiar menjadi pewaris Kapten dari Safiq Rahim buat skuad B-23. Pertualangan dimulakan dan medan hijau menjadi saksi akan provokasi paling dahsyat dalam sejarah bolasepak Asia Tenggara, tidak pernah dilihat oleh mana-mana pasukan lagi.Provokasi melampau Indonesia bermula dari perlawanan pertama diantara dua negara. Malaysia muncul sebagai pemenang kali ini dengan jaringan Syahrul Azwari yang mendiamkan penyokong tuan rumah ketika itu. Buat pertama kalinya juga Malaysia berada diatas Indonesia di dalam saingan kumpulan selepas kekecewaan di AFF Suzuki 2010 yang sekadar naib juara. Namun segala titik tolak berlaku di sini apabila Malaysia meneruskan rentak cemerlang sampai ke akhir perlawanan yang sekali lagi menemukan dua musuh tradisi di pentas penentu juara. Namun kisah buruk melanda Harimau Muda apabila terpaksa menaiki kereta perisai Barrakuda dari hotel hinggalah ke gelangang keramat Indonesia, Gelora Bung Karno, dinamakan selepas tokoh yang melancarkan ‘Ganyang Malaysia’ ketika era Konfrontasi. Dengan nama stadium itu sahaja boleh merasuk para penyokong Indonesia membenci Malaysia dan menunjukkan semangat luar biasa di lapangan hijau.Selepas tibanya skuad Harimau Muda bagi menyiapkan diri menentang Garuda Muda. Penyokong Indonesia mula mengepung bas-bas penyokong-pemain Malaysia yang sudah siap sedia untuk memasuki stadium. Detik cemas berlaku apabila Ultras Malaya diredah oleh fanatik Indonesia, namun tidak ada kecelakaan serius yang terjadi. Akan tetapi bas penyokong dan pemain Malaysia harus masuk terus ke dalam padang stadium dan semua diarahkan untuk berlari terus ke tempat yang di khaskan untuk masing masing dengan pemain-pemain terus ke dalam padang dan penyokong dikawal rapi supaya selamat ke bahagian khas penyokong Away. Tiba masa perlawanan. Istiadat Lagu Kebangsaan bermula, dan di detik inilah, buat pertama kalinya dalam sejarah Bolasepak dan Negara Malaysia, Negaraku dihina di kandang asing. Sorakan boo menggegarkan stadium Sukarno yang jelas masih dihantui sentimen ‘Ganyang Malaysia’. Penyokong dan Pemain Malaysia langsung tidak hiraukan provokasi tersebut, mereka nyanyikan Negaraku dengan sepenuh hati dan jiwa bagi menunjukkan rasa Patriotisme dan Hormat bagi Negara Federasi Malaysia. Sedikitpun tidak megentarkan jiwa mereka yang dikelilingi hampir keseluruhan penyokong fanatik Indonesia dari Sabang sampai Merauke, dari Aceh United FC ke Persipura Jayapura. Penyokong terhad Malaysia menafikan kesemua ketakutan itu dengan ‘sepele’.Perlawanan diheret ke penalti alhasil dari gol Gunawan Dwi Cahyo dan Tandukkan Bumi Asraruddin Putra Omar. Ketegangan memuncak dengan provokasi dari Indonesia semakin bising bila giliran Malaysia mengambil sepakan. Terus dan terus, Malaysia berjaya tambah defisit buat Indonesia apabila sepakan Gunawan Dwi Cahyo ditampan Khairul Fahmi Che Mat ‘Apek’. Kapten Baddrol Bakhtiar menjadi algojo terakhir untuk memastikan Indonesia tewas di kandang sendiri buat kali ketiga berturut turut di tangan Malaysia, yang juga menjadi juara kali kedua di bumi Jawa. Negaraku tidak lagi dikacau oleh penyonkong tegar NKRI.

2012 menghantar kedua negara bertemu sekali lagi. Kali ini Malaysia gah menjadi naib juara kumpulan selepas tewas dalam bilangan gol dengan Singapura. Perlawanan kumpulan B dimana Malaysia menjadi hos baginya menyaksi Indonesia tersingkir dengan tragis. Ini kerana ia tewas di kandang yang menyumpahnya di tahun 2010 dan juga buat pertama kali dalam sejarah moden, terkeluar di peringkat kumpulan, lebih parah, di kaki Malaysiia. Perlawanan penentuan itu juga dicemari dengan sorakan ‘Indonesia Itu A*****’ oleh Ultras Malaya yang mengimbau memori pahit 2011 di Gelora Bung Karno akibat dihina oleh Ultras Garuda yang melampaui batas.2013 Malaysia dan Indonesia bersua di tiga pertandingan. AFF U16 bermula dahulu dengan Malaysia seri 0-0 di perlawanan keempat Harimau Muda. Namun dengan secara keseluruhan baki perlawanan yang dimenangi Malaysia, ia dipastikan menjadi juara kumpulan selepas terikat 8 mata bersema Garuda Muda. Selang seli ke permainan akhir. Sekali lagi kedua negara musuh ‘bebuyutan’ ini bertemu untuk meraih gelaran juara, kedua negara ini masih lagi tidak menjuarai pertandingan kategori umur tersebut. Indonesia bermula garang dengan gol oleh Gatot minit ke 28. Perlawanan seakan menunjukkan bahwa Indonesia ialah juara sulung buat kali ini akan tetapi Harimau Malaya di hadiahkan sepakan penalti di minit ke 89, hasil kesalahan pemain pertahanan Indonesia. Shahrul Adnan menjadi penyelamat dengan tendangan memasuki gawang Indonesia dengan tepat. Perlawanan diheret ke masa tambahan sebelum Wayang Kesatria Penalti. Malaysia kini berdepan episod sama seperti Sukan Sea 2011 namun tanpa penyokong besar Indonesia yang fanatik.Nasib malang menimpa Malaysia apabila permulaannya buruk dengan 3 pemain tidak dapat melaksanakan tugas mereka. Hafiy Ghaffar dan Imran masing masing tidak dapat menewaskan penjaga gol Indonesia. Nasib menyebelahi Malaysia apabila Radja juga gagal menyempurnakan sepakanya, jikalau tidak, Garuda Muda sudah pasti akan menjadi juara. 3 lagi pemain Indonesia turut gagal dalam persembahan algojo mereka, dan tendangan akhir dari sang penjaga gol. yang juga wira Sukan Sea 2017, Mohammad Haziq Nadzli, memusnahkan impian Indonesia sekali lagi untuk merasa kejuaraan. Di kejohanan berikutnya, Malaysia B19 turun berdepan Indonesia pada di Gelora Delta Sidoarjo, venue yang sama bagi kejohanan 2018 di mana Malaysia begelar juara. Namun di edisi ini Malaysia harus akur hanya sekadar seri dengan Indonesia hasil 1-1 dan dipastikan tersingkir  selepas beza dua mata bersama Indonesia. Indonesia menjuarai piala tersebut buat pertama kalinya. Di Sukan Sea 2013, Malaysia berdepan Indonesia di Myanmar. Laluan kedua negara berbeza sama sekali. Ini kerana Malaysia muncul juara kumpulan A manakala Indonesia sekadar naib juara mengiringi Thailand. Di separuh akhir, drama yang sama berulang  selepas Harimau dan Garuda Muda seri terikat, dengan Bayu Gatra menerkam di babak pertama, dan Thamil Arasu jadi penyelamat Malaysia di babak kedua. Terus, waktu tambahan di mainkan sebelum wayang penalty. Malang sekali Malaysia dikalahkan selepas wira minit akhir Thamil Arasu dan Shahrul Saad gagal menyempurnakan sepakan mereka. Harapan seolah diberikan selepas Manahati Lestusen juga gagal di tendangan ketiga namun selebihnya Indonesia Berjaya memasukkan bola mereka. Buat pertama kalinya Malaysia tewas di tangan Indonesia dalam aksi penalty dan tersingkir. Lebih parah, kalah di tangan Singapura bagi tempat 3/4. Indonesia pula terlepas peluang untuk tamatkan kemarau selepas tewas 1-0 di tangan Thailand.

2017 Malaysia dan Indonesia bertemu lagi di Sukan Sea. Kali ini di hoskan di Malaysia dan Bukit Jalil menjadi saksi bagi seluruh pecinta Bolasepak tanah air dan warga asing. Indonesia, yang telah dibelasah sebelum itu di peringkat kelayakan AFC B16 dan 19, ingin membalas dendam terhadap Malaysia di hadapan penyokong tuan rumah. Insiden bendera terbalik dan penarikan diri skuad Sepak Takraw puterinya juga mengundang sentimen 2011 yang membakar semangat.  Malaysia justru berdepan terkekan keinginan peminat untuk baham Indonsia selepas cemerlang di peringkat kumpulan.  Perlawanan berlangsung sengit dengan Indonesia bermula rancak dengan serangan. Evan Dimas dan rakan-rakanya Berjaya mengkotak-katikkan barisan Malaysia dan penyokongnya. Namun nasib sekali lagi menyebelahi Malaysia apabila tandukkan wira N. Thanabalan, berjaya menembusi gawang Garuda Muda dan perlawanan berakhir dengan emosi, tangisan, serta duka lara bagi penyokong Indonesia. Kekalahan ketiga berturut turut di tangan Malaysia dalam hanya masa satu tahun.  Meski memperoleh pemain pemain berbakat. Indonesia sering tewas secara epik di tangan Harimau Muda. Media Indonesia soroti kekalahan berikut sebagai ‘heroik dan memuji Satria Tama, penjaga gol Indonesia yang beraksi cemerlang manampan bola-bola Malaysia. Namun begitu. Malaysia bernasib malang apabila berjumpa Thailand apabila Haziq Nadzli tertampan ke dalam gol sendiri, justru Malaysia kempunan di tangan Thailand, ‘Seteru Badi’ Harimau Malaya sekian lama.

2018 menjadi medan terbesar buat kedua negara apabila Sukan Asia Jakarta-Palembang bersiap untuk terima atlit di seluruh pelusuk Asia. Malaysia dan Indonesia, seteru abadi sejak merdeka, bahkan dari zaman Melaka dan Majapahit, bersua bagaikan perang. Di Surabaya, pemain dan staf Malaysia dihujani botol dan batu selepas menewaskan ‘Timnas’ Indonesia di drama penalti sekali lagi. Di Kejohanan Bawah 16, pertembungan Malaysia-Indonesia kembali bersua, dengan Malaysia sekali lagi ingin mencipta ‘kepedihan’ kepada skuad Garuda Muda. Dalam perlawanan ini, sayang Malaysia terpaksa akur apabila kesilapan di lewat masa membawa padah apabila Indonesia dihadiahkan sepakan penalti. Dengan bergaya, pemain Indonesia Bagus Kahfi menyempurnakan tendangannya di minit ke 72, justru menghantar Malaysia ke perlawanan tempat ketiga bersama dengan Myanmar. Malaysia tamatkan kempen di tempat ketiga apabila berjaya menewaskan Myanmar dengan 1-0, hasil dari jaringan Alif Daniel di minit-minit penghujung permainan.Di Sukan Asia 2018. Malaysia dan Indonesia tidak bersemuka namun ‘bahang’ tuan rumah terhadap pasukan ‘paling dibenci’ mereka yaitu Malaysia bertanding di kumpulan E bersama-sama dengan Korea Selatan, Bahrain dan Kyrgyzstan. Sukan Asia ini juga menyaksikan ‘jaguh’ siber Malaysia, Indonesia dan Vietnam berperang bagi maruah masing-masing. Indonesia juga dikecam akibat memberi padang latihan buruk kepada Malaysia dan Vietnam, justru membangkitkan persoalan ‘tidak adil’ dalam layanan terhadap dua pasukan Asia Tenggara yang bertanding dalam edisi kali ini. Apa yang menariknya, selepas menjadi juara kumpulan masing-masing. Malaysia dan Indonesia tunduk di peringkat Suku Akhir, dengan Indonesia tewas dalam aksi penalti menentang UAE, dan Malaysia pula, disingkirkan pasukan Jepun akibat penalti minit akhir juga dari kesilapan Dominic Tan.Pada tahun ini, tanggal 17 Ogos, Malaysia akan bertemu dengan Indonesia pada tarikh keramat ‘Negara Kesatuan Republik Indonesia’, bulan kemerdekaan bagi Indonesia dan Malaysia. Sudah pasti kedua pasukan ingin menghadiahkan kemenangan berprestij ‘Derbi Alam Melayu’ bagi hari kebebasan masing-masing. Indonesia akan cuba sedaya upaya bagi mengelakkan ‘Malapetaka Agustus’, dan bagi Malaysia, untuk menaikkan moral negara yang saban hari dibelenggu isu politik. Ayuh Harimau Muda! Mari cipta satu lagi kejayaan, kali ini, di bumi Vietnam pula! Ikuti jejak B-15 yang juara di Thailand! Kita jangan sesekali menyerah kalah dalam pertempuran  maruah negara. Kejohanan AFF B-18 menjadi medan terbaik untuk bersiap bagi Kelayakkan Piala Dunia 2020!RUJUKAN:https://ultrasmalaya.wordpress.com/2012/02/22/ultras-malaya-ke-gelora-bung-karno-bahagian-ketiga-akhir/ (Kesaksian di GBK, 2011.)http://www.goal.com/en-my/news/3891/features/2014/11/24/6660541/flash-back-aff-suzuki-cup-2010 (Refleksi 2010)https://www.fourfourtwo.com/my/features/asias-biggest-rivalries-malaysian-and-indonesian-intensity (Sejarah Perseteruan) https://www.fam.org.my/news/malaysia-wins-aff-u16-aya-bank-championship-2013 (Kemenangan 2013) http://www.astroawani.com/berita-sukan/sukan-sea-meski-tewas-sokongan-masih-teguh-di-belakang-harimau-muda-27239 (Sukan Sea 2013) https://bolalob.com/read/92782/lecehkan-bendera-indonesia-pemain-malaysia-u-16-dihujani-makian (Media Indonesia dan Perseteruan)https://dwioktanugroho.wordpress.com/2013/08/15/negara-negara-yang-masih-memiliki-musuh-bebuyutan/ (Kredit Sumber Gambar)https://www.tribunnews.com/superball/2012/12/02/tersingkir-dari-piala-aff-2012-pembelajaran-bagi-sepakbola-indonesia (Kredit Sumber Gambar 2 dan Laporan 2012, oleh Tribunnews.com)https://football-tribe.com/asia/2017/08/27/thanabalan-header-secures-sea-games-final-spot-malaysia/ (Kredit Sumber Gambar 3 dan Laporan Sukan Sea 2017, oleh Bola.com)https://sport.detik.com/sepakbola/liga-indonesia/d-4112114/malaysia-vs-indonesia-berlanjut-ke-adu-penalti (Kredit Sumber Gambar 4, oleh Zabur Karuru, ANTARA)https://semuanyabola.com/jaguh-siber-indonesia-malaysia-vietnam/ (Perang Jaguh Siber Se-Asean)http://www.astroawani.com/berita-sukan/menang-ke-atas-korea-selatan-rakyat-malaysia-tidak-bermimpi-183300 (Kesaksian Penyokong Indonesia


Earl Bradley: Pakar Pediatrik Pedofilia

Pada tahun 2009, rakyat Amerika dikecutkan dengan satu berita penangkapan seorang pakar pediatrik. Earl Brain Bradley, seorang pakar pediatrik yang kelihatan seperti orang-orang biasa sahaja. Tapi siapa sangka disebalik perwatakan dia selaku seorang doktor, terpendam sejenis nafsu yang lebih teruk daripada seekor haiwan. Ya, dialah pakar pediatrik yang yang ditahan polis atas tuduhan merogol kanak-kanak bawah umur.

Lebih daripada 15 tahun dia bebas melakukan jenayah tersebut.(1994-2009). Seramai lebih daripada 1200 kanak-kanak yang menjadi mangsa nafsunya. Malah, bayi yang baru berusia 3 bulan turut dijadikan sasaran oleh manusia bertopengkan binatang ini. Akhirnya pada tahun 2011 setelah melalui proses perbicaraan yang lama, dia secara rasmi dijatuhkan hukuman penjara maksimum 14 penggal berturut-turut seumur hidup dan ditambah lagi 165 tahun di dalam penjara tanpa parol.

Namun, mengapakah jenayahnya mengambil masa yang agak lama untuk diketahui atau lebih tepat dihukum. Hal ini kerana masyarakat itu sendiri. Apa yang terlintas dalam fikiran kita bila disebut mengenai doktor? Ya, ia merupakan pekerjaan yang mulia. Itulah yang cuba dieksploitasikan oleh Bradley dalam memastikan dirinya tidak ditangkap.

Statusnya sebagai seorang doktor umpama membenarkan segala salah lakunya. Tahukah anda, kebanyakan jenayah yang dia lakukan berselindung disebalik alasan rawatan. Dia menggunakan alasan melakukan rawatan namun disebaliknya itu, dia melakukan perbuatan terkeji tersebut. “If your daughter has an ear infection, take her to Bradley and she’II get a free vaginal exam”. Inilah gambaran yang diberikan oleh Bruce Hudson, peguam yang mawakili salah sorang mangsa Bradley. Hal ini menunjukkan bahawa Bradley sanggup menyalahguna tanggungjawab sebagi doktor demi kepentingan diri

Salah sapakah ini? Ya salah kita selaku masyarakat. Kita terlalu berfikiran positif dengan alasan seseorang itu berpendidikan pasti dia baik. Namun, itu SALAH. Seperti kes Bradley ini. Walaupun sudah banyak gosip yang tular mengenai jenayahnya, tiada siapa yang cuba membawanya ke muka keadilan. Pelbagai aduan yang di buat oleh ahli keluarga mangsa, namun tiada siapa yang percayai. Mengapa hal ini terjadi? Ia kerana statusnya selaku seorang DOKTOR. Seperti kisah dibawah

Seorang ibu melaporkan kepada pihak polis yang dia ternampak Bradley memegang lampin anaknya. Bradley yang susah hati cuba menafikan kejadian yang lihat oleh ibu budak tersebut. Oleh itu, Bradley menuduh ibu mangsa tersebut cuba mengambil duit daripadanya dengan menggunakan kekerasan. Namun, siapakah yang polis tersebut percaya? Dia lebih mempercayai Bradley. Alasannya kerana seorang ibu itu “Not credible enough compared to the doctor”. Dapatkah anda bayangkan betapa kecewanya seseorang ibu itu apabila anaknya cuba diperkosa namun dinafikan oleh mereka yang sepatutnya melindungi mereka.

Kejadian Bradley ini cukup jelas menggambarkan kegagalan masyarakat memainkan peranan dalam menangani perkara ini daripada berlaku. Status pendidikan dijadikan alasan oleh masyarakat untuk sentiasa berpandangan positif mengenai seseorang itu. Misalnya yang berlaku kepada salah seorang ibu mangsa. Dia mengadu kepada rakannya mengenai perbuatan yang dilakukan oleh Bradley. Namun respon yang dia dapat hanya sebuah pertanyaan yang seolah-olah cuba menafikan perbuatan tersebut. “He’s a doctor, are you sure?”.

Nampak, sejak dari dahulu lagi masyarakat mengamalkan sikap prejudis. Ada sahaja alasan yang diberi bagi menafikan atau menghalalkan sesuatu perbuatan tersebut walaupun jelas ia merupakan sebuah jenayah.


Lebih 40 Kali Haji Dibatalkan Dalam Sejarah Islam

Baru-baru ini, kerajaan Arab Saudi telah mengeluarkan arahan supaya umat Islam di seluruh dunia untuk tidak mengerjakan ibadat haji pada tahun ini. Susulan wabak pandemik COVID-19 yang menjangkiti penduduk seluruh dunia, kerajaan Arab Saudi mengambil langkah tegas untuk membatalkan ibadat haji pada tahun ini.

Tentu sekali ada yang mengaitkan ‘oh, inilah petanda kiamat semakin dekat!’ ataupun ‘bila Masjidil Haram ditutup, itu tandanya Dajjal akan keluar!’. Inilah perkara yang membelenggu masyarakat kita. Memang kita tak nafikan ini adalah akhir zaman. Namun mengaitkan tragedi COVID-19 dan penutup Masjidil Haram sebagai “petanda” bahawa tersangatlah dekat kiamat itu adalah tanggapan yang salah.

Baik, saya tidak mahu ulas mengenai apa peristiwa yang berlaku bagi menandakan dekatnya kiamat, tetapi saya ingin perjelaskan di sini bahawa, penutupan Masjidil Haram dan pembatalan musim haji bukanlah kali pertama berlaku dalam sejarah. Lebih kurang hampir 40 kali sepanjang sejarah Islam berlakunya penutupan Masjidil Haram sejak pertama kali pada tahun 629 Masihi akibat pelbagai peristiwa, seperti berlakunya wabak penyakit, peper4ngan, pergolakan politik atau bencana alam.

Antara peristiwa yang pernah berlaku adalah seperti berikut:

865 Masihi – Pembantaian di Gunung Arafah

Ismail bin Yusuf Al-Alawiyyah atau dikenali Al-Safak melakukan s3rangan dan membvnvh jemaah haji di Gunung Arafah kerana tidak berpuas hati dengan pemerintahan Khalifah Abbasiyyah. Tragedi ini memaksa ramai jemaah haji pulang dan ibadat pada tahun itu dibatalkan pemerintah.

930 Masihi – Kecurian Hajarul Aswad oleh puak Qarmatiyyah

Puak Qarmatiyyah merupakan salah satu golongan Syiah cabang Ismailiyyah yang ekstrem dalam menentang pemerintahan khalifah ketika itu telah meny3rang Mekah dan mencuri Hajarul Aswad dari Kaabah atas alasan ibadat haji merupakan ritual pagan.

Puak yang dipimpin oleh Abu Taher al-Janabi yang berpangkalan di Bahrain telah meny3mbelih hampir 30,000 jemaah dan mencampakkan m4yat mereka ke dalam telaga Zam Zam. Kecurian Hajarul Aswad telah menyebabkan hampir sedekad ibadat haji tidak dapat dilaksanakan sehingga batu tersebut dipulangkan semula ke Kaabah.

983 Masihi – Pertikaian politik Abbasiyyah dan Fatimiyyah

Pergolakan politik juga menjadi punca ramai jemaah dihalang menunaikan haji pada tahun tersebut. Ibadat haji tidak dapat dilaksanakan sehingga 8 tahun kemudian iaitu 991 Masihi kerana pertikaian dua pemerintah tersebut.

1831, 1837 hingga 1858 – Wabak penyakit kolera

Wabak kolera yang melanda dunia pada abad tersebut telah menyebabkan hampir tiga suku jemaah haji pada 1831 meninggal dunia. Hampir dua dekad, ibadat haji ditunda sebanyak 3 kali yang menyebabkan jemaah tidak dapat memasuki Mekah selama tujuh tahun.

Pada 1837, tersebarnya wabak ini di Mekah menyebabkan ibadat haji ditangguh hingga tahun 1840. Pada 1846 juga wabak ini kembali lagi dengan menyebabkan kem4tian hampir 15,000 jemaah termasuk penduduk Mekah hingga tahun 1850.

Pada 1858 juga, jemaah haji dari Mesir terpaksa di kuarantin di bahagian Laut Merah di Mesir kerana wabak kolera yang menjangkiti jemaah haji di Mekah.

Oleh itu keputusan yang dibuat oleh pemerintah Al-Haramain itu bukanlah sesuatu yang janggal kerana penutupan ini perlu dilaksanakan kerana kita tahu apabila musim Haji, ramai jemaah dari seluruh dunia akan berhimpun di tempat yang sama.

Kita juga tidak tahu siapa yang menjadi pembawa virus itu dan lebih malang lagi jika ibadat haji diteruskan juga pada tahun ini akan menyebabkan jangkitan yang tidak terkawal ke seluruh dunia pula.

RUJUKAN:

Sneineh, M. A. (n.d.). Plagues, politics and conflict: Hajj cancellations over the centuries. Retrieved April 4, 2020, from https://www.middleeasteye.net/news/coronavirus-saudi-arabia-muslims-hajj-cancel-pilgrim

Hajj It has stopped in history more than 40 times .. Will it stop again because of Corona virus? (2020, February 28). Retrieved April 4, 2020, from https://www.arabiaweather.com/en/content/hajj-it-has-stopped-in-history-more-than-40-times-will-it-stop-again-because-of-corona-virus


Pengintip Yang Memusnahkan Pelabuhan Pearl (Pearl Harbor)

Menjelangnya 7 Disember setiap tahun, masyarakat dunia khususnya Amerika Syarikat akan mengingati hari yang pilu buat mereka. 7 Disember juga merupakan permulaan bagi Pe Rang Pasifik yang melibatkan sebahagian besar Ten Tera Amerika Syarikat dan Ten Tera Imperial Jepun setelah pelabuhan Ten Tera negara Uncle Sam itu hampir dimusnahkan oleh pihak Ten Tera Jepun.

Sebagaimana yang kita tahu, sebelum meletus Pe Rang Dunia Kedua, pihak Jepun telah menghantar pengintip bagi melihat suasana dan keadaan wilayah yang hendak dise rang. Tapi, siapa yang bertanggugjawab di dalam se rangan ke atas Pelabuhan Pearl ini?

Takeo Yoshikawa tidak mengetahui bahawa maklumat yang diberikan kepada pihak atasannya bakal mencetuskan Pe Rang yang paling dasyat di dalam sejarah manusia moden. Yoshikawa merupakan graduan dari Akademi Ten Tera Imperial Jepun.

Beliau sempat berkhidmat sebagai kelasi di kapal Asama. Setelah ditamatkan perkhidmatan oleh pihak Ten Tera Jepun atas alasan kesihatan, Yoshikawa berpindah ke bahagian perisikan dan dari situ, beliau mula mempelajari selok-belok keten teraan Amerika Syarikat.

Pernah satu ketika, Yoshikawa berjaya memintas sebuah mesej mengenai 17 kapal British yang baru sahaja berlepas dari Sierra Leone menuju ke England. Mesej tersebut kemudian disampaikan kepada Kedutaan Jerman dan pihak Jerman berjaya memvsnahkan sebahagian besar kapal-kapal tersebut. h1tl3r sendiri merakamkan penghargaan kepada Yoshikawa atas tindakan beliau itu. Pada 1940, Yoshikawa telah dilantik sebagai diplomat selepas melepasi ujian Bahasa Inggeris.

Pada Ogos 1940, Yoshikawa telah ditugaskan untuk misi pengintipan ke Hawaii. Misinya pada kali dirahsiakan daripada pihak atasan. Sebelum ke Hawaii, Yoshikawa membiarkan rambutnya panjang agar dapat menyesuaikan diri dengan masyarakat di sana setibanya beliau tiba kelak.

Pada April 1941, Yoshikawa tiba di Hawaii dengan menggunakan nama samaran, Tadashi Morimura. Beliau segera melaporkan diri kepada Nagao Kita, Konsul Japan di Amerika dan juga merupakan penyelianya. Di Hawaii, Yoshikawa telah ditugaskan sebagai Timbalan Konsul.

Yoshikawa telah diberikan 600 Dollar sebagai perbelanjannya ketika operasi pengintipan tersebut. Yoshikawa diberikan kuarters sebagai tempat beliau menginap. Pada masa yang sama, beliau juga menyewa sebuah apartment berhampiran Pelabuhan Pearl untuk memantau aktiviti dan pergerakan yang berlaku di sana.

Yoshikawa sering berjalan-jalan di sekitar Oahu untuk memantau pergerakan udara dan keadaan cuaca di sana. Yoshikawa juga pernah menyelam di perairan Pelabuhan Pearl untuk memerhatikan pergerakan kapal-kapal. Beliau juga sering terbang bersendirian dengan menggunakan sebuah kapal terbang yang disewa untuk memerhati sistem keten teraan Amerika melalui udara.

Yoshikawa juga mendapat info melalui askar-askar yang berjalan-jalan di Hawaii dan gossip-gossip dari orang ramai.  Beliau juga turut mendapat maklumat dari pengintip yang lain seperti Ejen Bernard Kuehn dari Abwher dan Kokichi Seki yang merupakan Penyelia Kewangan Konsul Jepun.

Yoshikawa memberikan segala maklumat ini ke Tokyo dan Tokyo akan menghantar maklumat ini kepada Isoroku Yamamoto. Yoshikawa juga terdengar ura-ura Jepun akan menye Rang Hawaii, tetapi beliau tidak dapat agak bilakah tarikhnya.

Pada pagi 7 Disember , ketika Yoshikawa sedang bersarapan, beliau terdengar letvpan dari pelabuhan. Yoshikawa terus bergegas ke Bangunan Konsulat dan membuka Radio Tokyo. Kemudian, beliau bersama Kita memb4k4r semua dokumen-dokumen bagi mengapuskan bukti.

Pada 930 pagi, Yoshikawa, Kita dan pekerja konsulat yang lain telah ditahan dan dibawa ke Phoenix untuk disoal siat selama seminggu. Beliau berkeras menafikan bahawa beliau seorang pengintip dan beliau mempertahankan bahawa beliau hanya seorang kakitangan kerajaan sahaja.

Pada April 1942, Yoshikawa telah pulang semula ke Jepun. Yoshikawa merupakan sebahagian daripada pertukaran bandvan perang di antara Amerika dan Jepun. Setelah kembali ke Jepun, Yoshikawa meneruskan perkhidmatannya di dalam bidang perisikan di Tokyo sehinggalah Pe-Rang tamat. Menjelang akhir pe-Rang, beliau menyamar sebagai samo Buddha bagi mengelakkan ditangkap.

Walaupun merupakan antara tonggak penting di dalam se-rangan mengejut Jepun ke atas Amerika, Yoshikawa tidak diiktiraf oleh kerajaan Jepun kerana melibatkan sensitiviti. Nasib Yoshikawa juga agak malang, beliau hanya hidup menjual insurans selepas p3r4ng tamat.

Yoshikawa juga tidak menceritakan kepada sesiapapun mengenai operasi pengintipannya sehinggalah 1960an.  Sehingga kem4t1annya pada 1993, pihak kerajaan Jepun tidak pernah memberikan sebarang anugerah atau pencen atas jasa perkhidmatannya.

RUJUKAN:

Ehoward. (2016, April 14). The Spy Who Doomed Pearl Harbor. Retrieved December 07, 2020, from https://www.historynet.com/the-spy-who-doomed-pearl-harbor.htm

Takeo Yoshikawa: The Japanese Spy at Pearl Harbor. (2016, December 02). Retrieved December 07, 2020, from https://www.thehistoryreader.com/military-history/takeo-yoshikawa/


Misteri Banduan Yang Merupakan Anak Raja Perancis Sendiri

Semasa era pemerintahan Raja Louis XIV, terdapat satu khabar angin yang bertiup kencang dari penjara Bastille. Kononnya, terdapat seorang banduan misteri yang ditahan atas arahan baginda dengan identitinya tidak pernah didedahkan. Pihak penjara hanya mengenalinya Lelaki Bertopeng Besi (Man in the Iron Mask) disebabkan si polan dipakaikan topeng besi sepanjang masa.

Disebabkan identiti banduan yang tidak diketahui, sedikit saja maklumat yang diketahui berkenaan Man in the Iron Mask. Mengikut satu dokumen yang dikeluarkan pada 1687, banduan yang tidak bernama ini dipindahkan dari penjara Sainte-Marguerite, sebuah pulau kecil di Laut Mediterranean yang terletak di luar pesisir pantai Cannes di selatan Perancis.

Banduan tersebut dipindahkan kepada jagaan seorang lelaki bernama Benigne de Sainte-Mars. Kedua-duanya boleh dikatakan saling mengenali kerana kedua-duanya pernah ditempatkan di kubu Pignerol dan Exilles yang terletak di Pergunungan Alps. Pignerol dianggap mimpi ngeri kepada sesiapa yang mencetuskan kemurkaan Louis XIV. Jika anda dianggap melakukan sesuatu yang boleh menjatuhkan air muka baginda, maka Pignerol merupakan satu-satunya ‘destinasi’ yang dituju.

Pignerol yang kini terletak dalam wilayah Itali moden pernah berada di bawah penguasaan Perancis sekitar 1630. Kebiasaannya, tahanan yang tiba di situ merupakan tahanan politik termasuk bangsawan Perancis. Sudahlah jadi tahanan, hak mereka sebagai tahanan juga dipandang sepi oleh penguasa-penguasa penjara seperti tidak boleh memiliki buku, tidak boleh berhubung dengan tahanan lain, tidak dibenarkan bersenam dan tidak dibenarkan menerima pelawat. Senang cerita, kehidupan di sana macam neraka dunia!

Saint-Mars dan Man in the Iron Mask kemudiannya berpindah ke Bastille selepas penguasa penjara itu menerima arahan pemindahan sekitar 1698. Sepanjang si polan berada di situ, ia menimbulkan khabar angin tentang siapa dirinya dalam kalangan banduan dan pengawal penjara. Tetapi identitinya tidak pernah didedahkan seolah-olah identitinya itu merupakan rahsia negara yang dikawal rapi.

Lebih aneh ialah apa yang berlaku pada 1703. Pada tahun tersebut, Man in the Iron Mask dikatakan telah meninggal dunia dan dikebumikan di bawah nama samaran ‘Marchialy’. Tetapi sebarang peluang untuk mengenali Man in the Iron Mask musnah selepas semua barang miliknya dibakar. Sementara sel penjara yang pernah menempatkan banduan tersebut telah dicuci bersih tanpa sebarang kesan ditinggalkan.

Sejak itu, ia menimbulkan pelbagai spekulasi yang turut menghantui ramai cendekiawan dan sejarawan sehingga hari ini. Antara teori yang hangat diketengahkan ialah Man in the Iron Mask merupakan putera Louis XIV dengan gundiknya Louise de La Vallière, Louis de Bourbon, Count of Vermandois.

Baginda dianggap kambing hitam dalam keluarga diraja ketika itu kerana mempunyai kecenderungan seksual yang songsang. Mengikut rekod sejarah, Louis de Bourbon dikatakan mangkat di Flanders selepas terlibat dalam kempen ketenteraan di sana bagi mendapatkan semula kepercayaan ayahandanya. Bagaimanapun, sesetengah pengkaji percaya itu hanyalah cerita samaran semata-mata. Mereka percaya Louis de Bourbon dicekup tentera Perancis di Flanders sebelum dipenjarakan di Bastille.

Ada juga yang percaya Man in the Iron Mask sebenarnya adinda kembar Louis XIV. Teori ini timbul berikutan terdapat banyak kisah kembar dalam kalangan dinasti keluarga diraja Perancis termasuk Dinasti Bourbon yang diwakili baginda. Ada percaya arahan pemenjaraan adinda kembar Louis XIV dibuat oleh ayahanda mereka sendiri, Louis XIII sebagai cara mencegah perebutan takhta dan menjamin kestabilan Perancis. Kisah ini turut menjadi asas filem The Man in the Iron Mask (1998) dengan Leonardo di Caprio menggalas peranan sebagai Louis XIV dan kembarnya Philippe Bourbon.

Ada juga yang mendakwa si polan sebenarnya anak luar nikah Raja Charles II dari England iaitu James Scott, Duke of Monmouth. Baginda dikatakan melancarkan pemberontakan terhadap Raja James II England yang berfahaman Katolik tetapi gagal. Akibatnya, Monmouth dihukum mati pada 1685. Tetapi ada yang percaya hukuman tersebut sengaja diada-adakan bagi menyelamatkan nyawa baginda sebelum diletakkan di bawah jagaan Louis XIV yang berfahaman Protestan.

Tetapi teori yang paling banyak mendapat sokongan sejarawan dan pengkaji ialah seorang valet yang berkhidmat dengan Kardinal Jules Mazarin. Mazarin merupakan diplomat dan ahli politik berkaliber yang banyak membantu pemerintahan Raja Louis XIII dan Louis XIV dari 1642 hingga kematiannya pada 1661. Tetapi beliau juga diketahui sebagai kaki belit yang menyelewengkan harta mangsa-mangsanya – salah seorang daripadanya ialah balu Charles I England, Henrietta Maria.

Valet yang tidak dikenali ini dipercayai bekerja dengan bendahari Mazarin, Antoine-Hercule Picon yang pasti tahu aktiviti penyelewengan Mazarin. Ironinya, orang yang meraih laba daripada semua ini sudah pastinya Louis XIV sendiri. Baginda pasti tidak mahu hal ini terbongkar lebih-lebih lagi semasa berunding dengan Charles II sebelum memuktamadkan Perjanjian Dover pada 1 Jun 1670. Valet tersebut pastinya diugut untuk tidak mendedahkan siapa dirinya atau berdepan risiko dihukum mati.

Tetapi satu fakta yang pasti, topeng besi yang digunakan untuk menutup wajah Man in the Iron Mask langsung tidak wujud. Bukan topeng besi seperti yang dipaparkan dalam filem G.I Joe: Rise of Cobra itu ya. Topeng sebegitu menyusahkan dalam pelbagai segi termasuk bab memberi makanan dan kesihatan si pemakainya.

Jika ada topeng sekalipun, ia diperbuat daripada kain baldu dan hanya digunakan semasa proses pemindahan banduan dibuat. Tidak mustahil orang pertama yang mendengar cerita ini keliru dengan aspek ini. Dengan mempertimbang elemen mistik yang menyelubungi Man in the Iron Mask, siapa yang tak pening.

Salah seorang yang keliru dengan ciri topeng ini ialah sasterawan Perancis terkenal Voltaire. Voltaire pernah dipenjarakan di Bastille pada 1717 sekaligus meletakkannya sebagai orang terbaik yang mengetahui kisah sebenar Man in the Iron Mask. Walaupun beliau tidak mengetahui identiti sebenarnya, banduan itu diberi layanan baik semasa di Bastille termasuk makanan yang sedap-sedap. Bagaimanapun, Man in the Iron Mask tidak dibenarkan berhubung dengan banduan lain dan hanya sekali-sekala dilawati oleh penguasa penjara.

Kisah Voltaire ini menjadi asas kepada kisah The Vicomte of Bragelonne yang dikarang Alexandre Dumas sekitar 1847 hingga 1850. Dumas yang bertanggungjawab mencipta watak The Three Musketeers turut menggunakan teori adinda kembar Louis XIV dalam novelnya itu. Dengan identiti sebenar Man in the Iron Mask masih lagi tidak diketahui, ia kekal menjadi misteri yang tiada jawapan…

RUJUKAN

Milne, A. (2020, 5 Mac). Who Was The Man In The Iron Mask, The Anonymous 17th-Century French Prisoner?. AllThatsInteresting.

Blanco Fernandez, C. (2017, 4 Oktober). Who Was the Real Man in the Iron Mask?. National Geographic.


Bagaimana Sabun Berfungsi?

Umum diketahui, sabun adalah sejenis bahan kimia beralkali yang selalu
diguna pakai di dalam rumah. Namun, kenapa sabun ni sangat bagus dalam
menanggalkan kotoran degil, sedangkan bahan kimia beralkali macam peluntur pun
tak boleh nak tanggalkan kotoran degil? Jawapannya terletak pada struktur dan
sifat kimia sabun.

Bagi memahami sifat sabun, kita kena faham dulu sifat bahan kimia yang asas. Minyak hanya larut dalam minyak dan air hanya larut dalam air. Jelas? Kemudian, kita masuk pula tentang penyediaan sabun. Untuk membuat sabun, kita memerlukan lemak haiwan atau lemak tumbuhan sebagai bahan utama.

Minyak haiwan dan tumbuhan juga boleh digunapakai kerana struktur mereka adalah lebih kurang sama. Semasa Zaman Keemasan Islam, antara resepi yang digunakan untuk membuat sabun ialah minyak zaitun, alkali dan kapur. Sebagai selingan, terma alkali juga berasal daripada zaman ini kerana sumber alkali ialah daripada abu tumbuh tumbuhan yang dibakar. Alkali berasal daripada kata arab al-Qayl yang bermaksud ‘abu’.

Lemak dan minyak ini kemudiannya dicampur dengan cecair beralkali
seperti natrium hidroksida. Reaksi di antara dua bahan kimia ini seterusnya
akan menghasilkan struktur sabun yang boleh larut dalam air dan juga minyak.

Hal ini dapat dijelaskan melalui strukturnya sendiri. Kepala bulat itu
ialah bahagian hidrofilik, pencinta air tapi benci lemak. Kakinya pula ialah
bahagian hidrofobik, pembenci air tapi sukakan lemak. Apabila molekul sabun ini
bertemu dengan lapisan minyak dan gris, bahagian hidrofobik ini akan melekat
kepadanya dan memecahkan lapisan minyak tersebut menjadi partikel yang lebih
kecil. Molekul molekul sabun yang lain juga akan melekat pada partikel minyak
berkenaan dan mengelilinginya seperti sebuah sel. Jadi minyak itu terperangkap
dalam gugusan molekul sabun berkenaan dan lebih senang dibuang.

Namun, ada juga sejenis sabun yang lebih kuat. Kita namakannya sebagai detergen. Sabun serbuk pencuci. Secara kasarnya, mereka ini serupa tapi detergen mempunyai beberapa elemen tambahan yang menguatkan kuasa pencucian mereka. Mereka mempunyai enzim. Enzim ini sejenis protein yang kerjanya memecahkan molekul menjadi lebih kecil.

Sebagai contoh, perut kita mempunyai enzim protease yang memecahkan daging menjadi zat protein. Selalunya kotoran yang melekat di pakaian sifatnya sama seperti makanan. Jadi, enzim ini ditambah untuk memecahkan kotoran degil tersebut. Perkara ini adalah selari dengan tips survival tentang ada sesetengah kotoran lagi cepat luntur bila dilumur dengan air liur. Air liur juga kaya dengan enzim.

RUJUKAN:

Ahmad Y. al-Hassan (2001), Science and Technology in Islam:
Technology and applied sciences, pages 73-74 Archived 2017-12-09 at the
Wayback Machine, UNESCO

Cavitch, Susan
Miller. The Natural Soap Book. Storey Publishing,
1994 ISBN 0-88266-888-9.

MacNaught, Alan
D.; Wilkinson, Andrew R., eds. (1997). Compendium of Chemical Terminology:
IUPAC Recommendations (2nd ed.). Oxford: Blackwell Science. ISBN
978-0865426849.


Nanas Di Piza Hawaii: Gandingan Secocok?

Makanan berasal daripada Itali ini tergolong sebagai salah satu makanan segera paling popular di dunia. Di Amerika Syarikat sahaja, 350 keping piza dijamah per saat, manakala 40 peratus rakyat Amerika makan satu piza per minggu. Tak cukup itu saja, industri piza global juga menjana jualan mencecah $160 bilion pada 2020.

Barangkali, dah dikira lumrah budaya popular untuk wujud polemik walau hal tampak remeh sekalipun. Kalau pembaca kerap melayari internet, mesti pembaca perasan akan perang budaya piza Hawaii ini — wajar ke nanas ditambah ke atas pizza. Malah wujud faksi pro-piza Hawaii dan anti-piza Hawaii di dunia realiti.

Tahu tak? Piza Hawaii bukanlah dicipta oleh orang Hawaii, tetapi orang Kanada (migrasi dari Greece) — Sam Panopoulus.

Pencipta Piza Hawaii

Bermigrasi dari Greece ke Canada pada 1954 ketika umur baru 20 tahun, Sam Panopoulus makan piza di tempat lahir pizza di Naples, Itali. Hanya pada 1962, barulah Panopoulus terinspirasi untuk menambah nanas di atas piza di salah satu restoran beliau.

Panopoulus bersama 2 beradiknya merupakan pemilik Satellite Restaurant di Chatham.

Terma ‘Hawaii’ pada menu piza itu datang daripada jenama tin nanas yang digunakan. Asalnya niat sekadar untuk bereksperimen, tak sangka beliau ia begitu popular. Lalu tersebar laju menu piza Hawaii ke seluruh dunia sebab beliau memang tak mempatenkan piza Hawaii sebagai milik beliau daripada awal.

Justin Trudeau, PM Kanada adalah tim piza Hawaii manakala Gordon Ramsay, cef selebriti benci pizza Hawaii. Lebih ekstrem Gudni Thorlacius Johannesson, Presiden Iceland yang ‘cadang’ nak sekat penjualan piza Hawaii. Ohoo~

*Penjelasan: Gurauan presiden Iceland siap meletuskan protes dan sokongan global akan polemik piza Hawaii. Lantas beliau menjelaskan perihal gurauannya melalui hantaran di FB:

“I like pineapples, just not on pizza. I do not have the power to make laws which forbid people to put pineapples on their pizza. I am glad that I do not hold such power. Presidents should not have unlimited power.”

Berhenti sekejap. Sampai sini, pembaca ada rasa sesuatu yang janggal tak? Macam mana nanas berkait rapat dengan Hawaii? Sedangkan nanas berasal dari Amerika Selatan (berdekatan wilayah Brazil moden); iaitu ribuan batu jauh daripada Hawaii.

Bagaimana nanas bisa sinonim dengan Hawaii?

Komersial & perdagangan nanas

Lama sebelum ‘penemuan’ nanas oleh Christopher Columbus pada 4 November 1493, nanas sudahpun lama menjadi komponen tanaman dan diet pemakanan orang asal Amerika. Nanas sudah tersebar meluas di Amerika (Orinoco, Amazon, pantai Brazil di sekitar Rio de Janeiro) dan Caribbean sebelum Columbus datang lagi.

Nanas menjadi rebutan bangsawan di Eropah ekoran kejanggalan rupa dan rasa eksotiknya. Buah janggal ini melambangkan kemewahan ulung di Dunia Lama (Old World) dan Dunia Baharu (New World). Nanas dianggarkan masuk Hawaii pada 1770.

“Raja Nanas” adalah nama jolokan tak asing bagi James Drummond Dole — pengasas Hawaiian Pineapple Company (kemudian distruktur semula sebagai Dole Food Company). Beliau mahu nenas bertin melengkapi rak2 jualan di semua kedai di Hawaii. Impian beliau tampak cerah sejurus sepupu beliau, taikun gula Sanford B. Dole menjalankan kudeta terhadap Permaisuri Lili‘uokalani (1893) dan diangkat sebagai presiden kerajaan wilayah baharu itu.

Kronologi kudeta di Hawaii panjang sebenarnya kalau nak dihuraikan di artikel ini. Pembaca boleh buat bacaan ringkas lanjutan akan kudeta terhadap Permaisuri Lili‘uokalani itu di sini, https://www.thepatriots.asia/bagaimana-hawaii-menjadi-jajahan-amerika-syarikat/

James Dole lantas membeli homestead seluas 60 ekar dan menjadikan nanas sebagai tanaman utama (itupun selepas berkali-kali menguji cuba tanaman lain). Ditambah pula dengan kemunculan mesin Ginaca pada 1919, nanas menjadi tanaman komersial utama Hawaii. Sejurus menjadi pusat pengetinan terbesar dunia, Hawaii sohor sebagai kuasa pertanian pada 1930-an dan menduduki takhta peneraju pengeluaran nanas global.

WW2 meruntuhkan tatanan perdagangan antarabangsa dan ia beri kelebihan buat Hawaii untuk kekal menerajui pengeluaran nanas global lebih lama hinggalah kemunculan pesaing baharu (Côte d’Ivoire dan Filipina, diikuti Thailand) menjelang 1950-an ke 1960-an.

**Fakta tambahan; Industri pengetinan penting giat beroperasi di Asia dan Asia Tenggara (Malaysia sejak 1888, Taiwan sejak 1902, Filipina sejak 1920), Australia, Caribbean, Afrika Selatan dan Kenya.

Kemasyhuran nanas di Hawaii beransur pudar masuk 1980-an selepas Dole Food Company dan Del Monte menutup rangkaian kedai dan berpindah keluar Hawaii. Penutupan operasi Maui Land & Operations pada 2009 ibarat menyediakan batu nisan di atas kubur industri nanas di Hawaii. Kini, negeri itu hanya menghasilkan 10 peratus pengeluaran nanas global, malah banyak kilang pengetinan diubah suai menjadi muzium dan pusat membeli belah.

Hari ini, pengeluaran nanas besar-besaran dah berpindah ke Asia dan Amerika Tengah lantaran kos murah pengeluaran buah di sana.

Harga globalisasi piza

Amerika ibarat rumah kedua buat piza selepas Itali. Seawal penghujung abad ke-19, pendatang Itali memasuki pantai timur dan restoran piza pertama (Lombardi’s) dibuka ni Bandar New York pada 1905.

Ramai pengusaha restoran (tipikal tidak berlatarbelakang Itali) memilih untuk menyesuaikan menu mengikut cita rasa, identiti dan keperluan semasa demi mengejar urbanisasi. Pasca 1950-an, kadar perubahan ekonomi dan teknologi mendorong transformasi radikal berlaku terhadap piza. Ada dua fasa transformasi yang wajar difokuskan; domestication dan commercialisation.

Fasa pertama, domestification. Berikutan peti ais semakin mampu milik dikalangan orang ramai, lantas mendorong pengusaha membuat piza sejuk beku. Dibuat untuk dimasak di rumah, bermaksud perlu ada perubahan pada resipi asal. Pes tomato menggantikan hirisan tomato, turut diambil kira keju yang boleh tahan suhu beku.

Fasa kedua, commercialisation. Bila bilangan kereta dan motor makin banyak di jalan raya, bermaksud makanan panas boleh dihantar terus ke pintu rumah dan piza adalah makanan sesuai dalam segmen ini. Tom dan James Monaghan menubuhkan Dominik’s di Michigan pada 1960 dengan reputasi penghantaran makanan laju cemerlang — sebelum ia dijenamakan semula kepada Domino’s.

Transformasi piza ini menyebabkan makanan ini diseragamkan seantero dunia dan lebih terdedah kepada citarasa yang pelbagai. Piza makanan segera memang banyak perbezaan kalau dibandingkan bersebelahan dengan piza di Naples; lebih-lebih lagi kewujudan topping yang penuh variasi. Namun demikian, orang ramai masih merujuk ia sebagai piza tanpa mengira kelas sosial, ekonomi dan bangsa.

Natijahnya, piza Hawaii ni layak digelar piza ke? Mestilah layak. Walaupun topping nanas di atas piza Hawaii masih boleh terus diperdebatkan, tapi jangan sampai tahap benci peminat piza Hawaii sudah. Penulis takde lah masuk tahap pro atau anti piza Hawaii.

Kalau ada piza Hawaii, jamah. Kalau takde, cari menu piza lain. Apa susah. Takde ribut, nak dicari ribut buat apa, kan? Kata orang lama, bersederhana dan tenang2 saja.

RUJUKAN: